               IL-KUMMISSJONI EWROPEA
            Brussell, 28.10.2020
            COM(2020) 678 final
            2020/0309(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit skont il-Ftehim bejn l-Unjoni Ewropea u l-Ġappun għal Sħubija Ekonomika rigward l-emenda tal-Appendiċijiet 2-C-1 u 2-C-2 tal-Anness 2-C dwar il-Vetturi bil-Mutur u l-Partijiet

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-Deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat Konġunt stabbilit permezz tal-Ftehim bejn l-Unjoni Ewropea u l-Ġappun għal Sħubija Ekonomika b’rabta mal-adozzjoni prevista ta’ Deċiżjoni tal-Kumitat Konġunt dwar l-emenda tal-Appendiċijiet 2-C-1 u 2-C-2 għall-Anness 2-C dwar il-Vetturi bil-Mutur u l-Partijiet.

               2.Kuntest tal-proposta

               2.1.Il-Ftehim bejn l-Unjoni Ewropea u l-Ġappun għal Sħubija ekonomika

               Il-Ftehim bejn l-Unjoni Ewropea u l-Ġappun għal Sħubija Ekonomika (“il-Ftehim”) għandu l-għan li jilliberalizza u jiffaċilita l-kummerċ u l-investiment, kif ukoll jippromwovi relazzjoni ekonomika aktar mill-qrib bejn il-Partijiet. Il-Ftehim daħal fis-seħħ fl-1 ta’ Frar 2019.

               2.2.Il-Kumitat Konġunt

               L-Artikolu 22.1(1) tal-Ftehim jistabbilixxi l-Kumitat Konġunt li jinkludi rappreżentanti miż-żewġ Partijiet. L-Artikolu 22.1(4) jipprevedi li sabiex jiġi żgurat li l-Ftehim jopera tajjeb u b’mod effettiv, “il-Kumitat Konġunt għandu:

               (a)jadotta r-regoli ta’ proċedura tiegħu fl-ewwel laqgħa tiegħu; kif ukoll

               (b)fl-ewwel laqgħa tiegħu jadotta r-Regoli ta’ Proċedura ta’ Panel u l-Kodiċi tal-Kondotta għall-Arbitri kif imsemmi fl-Artikolu 21.30, kif ukoll il-Proċedura ta’ Medjazzjoni kif imsemmi fil-paragrafu 2 tal-Artikolu 21.6.”

               Skont l-Artikolu 22.2 (3), id-deċiżjonijiet u r-rakkomandazzjonijiet kollha tal-Kumitat Konġunt għandhom jittieħdu b’kunsens.

               2.3.L-att previst tal-Kumitat Konġunt

               Sabiex jitqies l-iżvilupp regolatorju li seħħ fil-Ġappun u fl-UE fir-rigward tal-implimentazzjoni tar-regolamenti tal-UNECE, qed jiġi propost li l-Kumitat Konġunt jadotta deċiżjoni li temenda l-Appendiċijiet 2-C-1 u 2-C-2 tal-Anness 2-C tal-Ftehim. Il-modifiki jikkonsistu fl-inklużjoni tar-Regolamenti 53, 85, 145 u 146 tal-UNECE fl-Appendiċi 2-C-1, u t-tneħħija tar-Regolamenti 53 u 85 tal-UNECE mill-Appendiċi 2-C-2.

               L-att previst se jsir vinkolanti fuq il-partijiet f’konformità mal-artikolu 22.2(1) tal-Ftehim, li jipprevedi: “Il-Kumitat Konġunt jista' jieħu deċiżjonijiet fejn previst f'dan il-Ftehim. Id-deċiżjonijiet meħuda għandhom jorbtu lill-Partijiet . Kull Parti għandha tieħu l-miżuri neċessarji biex timplimenta d-deċiżjonijiet meħuda.

               3.Pożizzjoni li trid tittieħed f’isem l-Unjoni

               Din il-proposta għal Deċiżjoni tal-Kunsill tistabbilixxi l-pożizzjoni li għandha tittieħed f’isem l-Unjoni fil-Kumitat Konġunt stabbilit mill-Ftehim dwar l-emenda tal-Appendiċijiet 2-C-1 u 2-C-2 tal-Anness 2-C tal-Ftehim.

               Abbażi tal-valutazzjoni tal-ewwel Grupp ta’ Ħidma dwar il-Vetturi bil-Mutur u l-Partijiet, il-Partijiet qablu li jirrakkomandaw lill-Kumitat Konġunt biex jadotta deċiżjoni li temenda l-appendiċi msemmija hawn fuq sabiex jirriflettu l-progress miksub fid-diskussjonijiet regolatorji tal-Kummissjoni Ekonomika għall-Ewropa tan-Nazzjonijiet Uniti (UNECE) sa mill-iffirmar tal-Ftehim.

               L-inklużjoni ta’ dawk ir-regolamenti addizzjonali tan-NU fl-Appendiċijiet rilevanti żżid iċ-ċertezza legali għall-operaturi ekonomiċi fir-rigward tal-qafas regolatorju tar-relazzjonijiet kummerċjali preferenzjali bejn il-Partijiet.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “il-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.”

               Il-kunċett ta’ “atti li jkollhom effetti legali” jinkludi l-atti li jkollhom effetti legali skont ir-regoli tad-dritt internazzjonali li jirregola l-korp inkwistjoni. Jinkludi wkoll strumenti li ma jkollhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mill-korp leġiżlattiv tal-Unjoni”
                  1
               .

               4.1.2.Applikazzjoni għal dan il-każ

               Il-Kumitat Konġunt huwa korp stabbilit bi ftehim, jiġifieri l-Ftehim bejn l-Unjoni Ewropea u l-Ġappun għal Sħubija Ekonomika.

               L-att li l-Kumitat Konġunt huwa mitlub jadotta jikkostitwixxi att b’effetti legali. L-att previst se jsir vinkolanti skont id-dritt internazzjonali f’konformità mal-Artikolu 22.2 tal-Ftehim.

               L-att previst ma jissupplimentax jew ma jemendax il-qafas istituzzjonali tal-Ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv u l-kontenut ewlenija tal-att previst huma relatati mal-politika kummerċjali komuni.

               Għalhekk, il-bażi ġuridika sostantiva tad-deċiżjoni proposta hija l-Artikolu 207 tat-TFUE.

               4.3.Konklużjoni

               Il-bażi ġuridika tad-deċiżjoni proposta hija l-Artikolu 207 tat-TFUE, flimkien mal-Artikolu 218(9) tat-TFUE.

               5.Pubblikazzjoni tal-att previst

               Billi l-att tal-Kumitat se jemenda l-Appendiċi 2-C-1 u 2-C-2 tal-Anness 2-C tal-Ftehim, huwa xieraq li dan jiġi ppubblikat f’Il-Ġurnal Uffiċjali tal-Unjoni Ewropea wara l-adozzjoni tiegħu.

               2020/0309 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit skont il-Ftehim bejn l-Unjoni Ewropea u l-Ġappun għal Sħubija Ekonomika rigward l-emenda tal-Appendiċijiet 2-C-1 u 2-C-2 tal-Anness 2-C dwar il-Vetturi bil-Mutur u l-Partijiet

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta/kkunsidraw il-proposta tal-Kummissjoni Ewropea,

               Billi:

               (1)Il-Ftehim bejn l-Unjoni Ewropea u l-Ġappun għal Sħubija Ekonomika (“il-Ftehim”) jidħol fis-seħħ fl-1 ta’ Frar 2019
                  2
               .

               (2)L-Anness 2-C dwar il-Vetturi bil-Mutur u l-Partijiet għall-Ftehim jipprovdi fl-Appendiċi 2-C-1 lista ta’ Regolamenti tan-NU applikati miż-żewġ Partijiet u fl-Appendiċi 2-C-2 lista ta’ Regolamenti tan-NU applikati minn waħda mill-Partijiet u li għadhom mhumiex ikkunsidrati mill-Parti l-oħra.

               (3)Mill-iffirmar tal-Ftehim, u bħala riżultat tal-progress fid-diskussjonijiet regolatorji fil-Kummissjoni Ekonomika għall-Ewropa tan-Nazzjonijiet Uniti (UNECE), il-Partijiet japplikaw Regolamenti tan-NU addizzjonali li ma kinux oriġinarjament elenkati fl-Appendiċijiet 2-C-1 u 2-C-2. L-inklużjoni ta’ dawk ir-regolamenti addizzjonali tan-NU fl-Appendiċijiet rilevanti żżid iċ-ċertezza legali għall-operaturi ekonomiċi fir-rigward tal-qafas regolatorju tar-relazzjonijiet kummerċjali preferenzjali bejn il-Partijiet,

               (4)Skont l-Artikolu 23.2 (3) u 23.2 (4) (b) tal-Ftehim, f’konformità mal-proċeduri legali domestiċi rispettivi tal-Partijiet, il-Kumitat Konġunt jista’ jadotta deċiżjonijiet biex jemenda l-Appendiċijiet 2-C-1 u 2-C-2 tal-Anness 2-C tal-Ftehim.

               (5)Huwa rekwiżit legali li tiġi stabbilita l-pożizzjoni li għandha tittieħed f'isem l-Unjoni fil-Kumitat Konġunt, peress li d-deċiżjoni prevista tal-Kumitat Konġunt tkun vinkolanti għall-Unjoni.

               (6)Id-Deċiżjoni tal-Kumitat Konġunt se temenda l-Ftehim; Għalhekk huwa xieraq li dik id-Deċiżjoni tiġi ppubblikata f’Il-Ġurnal Uffiċjali tal-Unjoni Ewropea wara l-adozzjoni tagħha mill-Kumitat Konġunt,

               ADOTTA DIN ID-DEĊIŻJONI:

               Artikolu 1

               Il-pożizzjoni għall-emenda tal-Appendiċijiet 2-C-1 u 2-C-2 tal-Anness 2-C tal-Ftehim li għandha tittieħed f’isem l-Unjoni fil-Kumitat Konġunt hija stabbilita fl-Anness.

               Artikolu 2

               Din id-Deċiżjoni hija indirizzata lill-Kummissjoni.

               Artikolu 3

               Id-Deċiżjoni tal-Kumitat Konġunt għandha tiġi ppubblikata f’Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

                     (1)

                        Is-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill, ECLI:EU:C:2014:2258, il-paragrafi 61 sa 64.

                     (2)

                        ĠU L 330, 27.12.2018, p. 1-2.

    ---documentbreak---

               IL-KUMMISSJONI EWROPEA
            Brussell, 28.10.2020
            COM(2020) 678 final
            ANNESSI
            ta' [...]
            Proposta għal Deċiżjoni tal-Kunsil
            dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt stabbilit skont il-Ftehim bejn l-Unjoni Ewropea u l-Ġappun għal Sħubija Ekonomika rigward l-emenda tal-Appendiċijiet 2-C-1 u 2-C-2 tal-Anness 2-C dwar il-Vetturi bil-Mutur u l-Partijiet

               ABBOZZ

               DEĊIŻJONI Nru 3/2020 TAL-KUMITAT KONĠUNT SKONT IL-FTEHIM BEJN L-UNJONI EWROPEA U L-ĠAPPUN GĦAL SĦUBIJA EKONOMIKA

               ta’ [data]

               dwar l-emenda tal-Appendiċijiet 2-C-1 u 2-C-2 tal-Anness 2-C dwar il-Vetturi bil-Mutur u l-Partijiet

               IL-KUMITAT KONĠUNT,

               Wara li kkunsidra l-Ftehim bejn l-Unjoni Ewropea u l-Ġappun għal Sħubija Ekonomika (minn hawn’ il quddiem imsejjaħ “il-Ftehim”), u b’mod partikolari l-paragrafi 3 u 4 (b) tal-Artikolu 23.2 u l-paragrafu 1 tal-Artikolu 9 tal-Anness 2-C tal-Ftehim,

               Billi:

               (1)Mill-iffirmar tal-Ftehim, u bħala riżultat tal-progress fid-diskussjonijiet regolatorji fil-Kummissjoni Ekonomika għall-Ewropa tan-Nazzjonijiet Uniti (UNECE), l-Unjoni Ewropea u l-Ġappun (minn hawn’ il quddiem imsejħa “il-Partijiet”) japplikaw Regolamenti tan-NU addizzjonali li ma kinux oriġinarjament elenkati fl-Appendiċijiet 2-C-1 u 2-C-2. L-inklużjoni ta’ dawk ir-Regolamenti addizzjonali tan-NU fl-Appendiċi 2-C-1 żżid iċ-ċertezza legali għall-operaturi ekonomiċi fir-rigward tal-qafas regolatorju tar-relazzjonijiet kummerċjali preferenzjali bejn il-Partijiet.

               (2)Wara l-valutazzjoni favorevoli tal-Grupp ta’ Ħidma dwar il-Vetturi bil-Mutur u l-Partijiet tat-11 ta’ Novembru 2019 , ġie kkonfermat li jiġu emendati l-Appendiċi 2-C-1 billi jiġu inklużi r-Regolamenti 53, 85, 145 u 146 tal-UNECE, u li jiġi emendat l-Appendiċi 2-C-2 billi jitneħħew mil-lista r-Regolamenti 53 u 85 tal-UNECE.

               (3)Il-Partijiet ikunu diġà lestew il-proċeduri interni tagħhom meħtieġa għall-adozzjoni tad-Deċiżjoni mill-Kumitat Konġunt skont il-Ftehim; u għalhekk tipprevedi li jiġu skambjati n-noti diplomatiċi li jikkonfermaw id-Deċiżjoni fi żmien 15 jum wara l-adozzjoni.

               ADOTTA DIN ID-DEĊIŻJONI:

               Artikolu 1

               1.L-Appendiċi 2-C-1 tal-Ftehim jinbidel bit-test tal-Anness 1 ta’ din id-Deċiżjoni.

               2.L-Appendiċi 2-C-2 tal-Ftehim jinbidel bit-test tal-Anness 2 ta’ din id-Deċiżjoni.

               Artikolu 2

               Din id-Deċiżjoni hija mfassla f’żewġ kopji fil-lingwi awtentiċi tal-Ftehim previsti fil-paragrafu 1 tal-Artikolu 23.8 tal-Ftehim, bit-testi kollha jkunu ugwalment awtentiċi.

               Artikolu 3

               Din id-Deċiżjoni għandha tiġi kkonfermata u tidħol fis-seħħ mal-iskambju ta’ noti diplomatiċi f’konformità mal-paragrafu 3 tal-Artikolu 23.2 tal-Ftehim. Din id-Deċiżjoni tidħol fis-seħħ fl-ewwel jum tax-xahar wara l-iskambju ta’ dawk in-noti diplomatiċi.

               Magħmul fi …,

                        Għall-Kumitat Konġunt tal-Ftehim

                        Kopresident [tal-Ġappun]

                        Kopresident [tal-UE]

               Anness 1

               APPENDIĊI 2-C-1

               REGOLAMENTI TAN-NU APPLIKATI MIŻ-ŻEWĠ PARTIJIET

                        Regolament

                        Nru

                        Titolu

                        3

                        Dispożizzjonijiet uniformi dwar l-approvazzjoni ta’ apparati retroriflettivi għall-vetturi bil-magna u l-karrijiet tagħhom

                        4

                        Dispożizzjonijiet uniformi dwar l-approvazzjoni ta’ apparati għat-tidwil ta’ pjanċi ta’ reġistrazzjoni ta’ wara tal-vetturi bil-magna u l-karrijiet tagħhom

                        6

                        Dispożizzjonijiet uniformi dwar l-approvazzjoni ta’ indikaturi tad-direzzjoni għall-vetturi bil-magna u l-karrijiet tagħhom

                        7

                        Dispożizzjonijiet uniformi dwar l-approvazzjoni ta’ fanali ta’ quddiem u ta’ wara, fanali ta’ waqfien u fanali li jimmarkaw il-kontorn tat-tarf għall-vetturi bil-mutur (għajr il-muturi) u l-karrijiet tagħhom

                        10

                        Dispożizzjonijiet uniformi dwar l-approvazzjoni ta’ vetturi fir-rigward tal-kompatibilità elettromanjetika

                        11

                        Dispożizzjonijiet uniformi dwar l-approvazzjoni ta’ vetturi rigward lukketti tal-bibien u komponenti għaż-żamma tal-bibien

                        12

                        Dispożizzjonijiet uniformi dwar l-approvazzjoni ta’ vetturi rigward il-protezzjoni tas-sewwieq kontra l-mekkaniżmu tal-istering fil-każ ta’ impatt

                        13

                        Dispożizzjonijiet uniformi dwar l-approvazzjoni ta’ vetturi tal-kategoriji M, N u O fir-rigward tal-ibbrejkjar

                        13-H

                        Dispożizzjonijiet uniformi dwar l-approvazzjoni ta’ karozzi tal-passiġġieri fir-rigward tal-ibbrejkjar

                        14

                        Dispożizzjonijiet uniformi dwar l-approvazzjoni ta’ vetturi fir-rigward tal-ankraġġi taċ-ċinturini tas-sigurtà, sistemi ta’ ankraġġi ISOFIX, ankraġġi top tether ISOFIX u pożizzjonijiet bilqiegħda i-Size

                        16

                        Dispożizzjonijiet uniformi dwar l-approvazzjoni ta’:

                        I. Iċ-ċinturini tas-sikurezza, is-sistemi ta’ trażżin, is-sistemi għat-trażżin tat-tfal u s-sistemi għat-trażżin tat-tfal ISOFIX għall-okkupanti ta’ vetturi motorizzati

                        II. Il-vetturi mgħammra biċ-ċinturini tas-sigurtà, bi tfakkira taċ-ċinturin tas-sigurtà, bis-sistemi ta’ trażżin, bis-sistemi għat-trażżin tat-tfal, bis-sistemi ISOFIX għat-trażżin tat-tfal u bis-sistemi i-Size għat-trażżin tat-tfal

                        17

                        Dispożizzjonijiet uniformi dwar l-approvazzjoni ta’ vetturi rigward is-sitijiet, l-ankraġġi tagħhom u kull riffieda tar-ras

                        19

                        Dispożizzjonijiet uniformi dwar l-approvazzjoni ta’ fanali taċ-ċpar ta’ quddiem ta’ vetturi bil-magna

                        21

                        Dispożizzjonijiet uniformi dwar l-approvazzjoni ta’ vetturi fir-rigward tal-aċċessorji ta’ ġewwa tagħhom

                        23

                        Dispożizzjonijiet uniformi dwar l-approvazzjoni ta’ fanali tar-rivers u tal-manuvrar għall-vetturi bil-magna u l-karrijiet tagħhom

                        25

                        Dispożizzjonijiet uniformi dwar l-approvazzjoni ta’ lqugħ protettiv tar-ras (headrests), sew jekk inkorporat fis-sitijiet tal-vettura u sew jekk le

                        26

                        Dispożizzjonijiet uniformi dwar l-approvazzjoni ta’ vetturi fir-rigward tal-isporġenzi esterni tagħhom

                        27

                        Dispożizzjonijiet uniformi dwar l-approvazzjoni ta’ trijangolu għat-twissija bil-quddiem

                        28

                        Dispożizzjonijiet uniformi dwar l-approvazzjoni ta’ apparati ta’ twissija li jinstemgħu u ta’ vetturi bil-mutur fir-rigward tas-sinjali li jinstemgħu tagħhom

                        30

                        Dispożizzjonijiet uniformi dwar l-approvazzjoni ta’ tajers pnewmatiċi għall-vetturi bil-mutur u l-karrijiet tagħhom

                        34

                        Dispożizzjonijiet uniformi dwar l-approvazzjoni ta’ vetturi fir-rigward tal-prevenzjoni tar-riskji tan-nar

                        37

                        Dispożizzjonijiet uniformi dwar l-approvazzjoni ta’ lampi tal-filament għall-użu f’unitajiet ta’ fanali approvati ta’ vetturi bil-magna u l-karrijiet tagħhom

                        38

                        Dispożizzjonijiet uniformi dwar l-approvazzjoni ta’ fanali taċ-ċpar ta’ wara għall-vetturi bil-magna u l-karrijiet tagħhom

                        39

                        Dispożizzjonijiet uniformi dwar l-approvazzjoni ta’ vetturi fir-rigward tat-tagħmir tal-ispidometru u tal-odometru inkluża l-installazzjoni tiegħu

                        41

                        Dispożizzjonijiet uniformi dwar l-approvazzjoni ta’ muturi rigward l-emissjonijiet ta’ ħsejjes

                        43

                        Dispożizzjonijiet uniformi dwar l-approvazzjoni ta’ materjali tal-ħġieġ tas-sikurezza u l-istallazzjoni tagħhom fuq il-vetturi

                        44

                        Dispożizzjonijiet uniformi dwar l-approvazzjoni ta’ apparati għat-trażżin għal tfal li jirkbu bħala passiġġieri f’vetturi bil-magna (“Sistemi għat-Trażżin tat-Tfal”)

                        45

                        Dispożizzjonijiet uniformi dwar l-approvazzjoni ta’ tagħmir li jnaddaf il-fanali ta’ quddiem, u ta’ vetturi bil-magna fir-rigward tat-tagħmir li jnaddaf il-fanali ta’ quddiem

                        46

                        Dispożizzjonijiet uniformi dwar l-approvazzjoni ta’ apparati għal viżjoni indiretta u ta’ vetturi bil-mutur fir-rigward tal-installazzjoni ta’ dawn l-apparati

                        48

                        Dispożizzjonijiet uniformi dwar l-approvazzjoni ta’ vetturi rigward l-istallazzjoni ta’ dawl u apparat għas-sinjalar tad-dawl

                        50

                        Dispożizzjonijiet uniformi dwar l-approvazzjoni ta’ fanali ta’ quddiem, fanali ta’ wara, fanali tal-waqfien, indikaturi tad-direzzjoni u apparati li jdawlu l-pjanċa ta’ reġistrazzjoni ta’ wara, għall-vetturi tal-kategorija L

                        51

                        Dispożizzjonijiet uniformi dwar l-approvazzjoni ta’ vetturi bil-mutur li għandhom mill-inqas erba’ roti fir-rigward tal-emissjonijiet ta’ ħsejjes tagħhom

                        53

                        Dispożizzjonijiet uniformi dwar l-approvazzjoni ta’ vetturi tal-kategorija L3 rigward l-istallazzjoni ta’ dawl u apparat għas-sinjalar tad-dawl

                        54

                        Dispożizzjonijiet uniformi dwar l-approvazzjoni ta’ tajers pnewmatiċi għall-vetturi kummerċjali u l-karrijiet tagħhom

                        58

                        Dispożizzjonijiet uniformi dwar l-approvazzjoni ta’:

                        I.Tagħmir ta’ protezzjoni fuq wara biex ma jgħaddi xejn minn taħt il-vettura (Rear Underrun Protective Devices - RUPD)

                        II.Il-vetturi fir-rigward tal-installazzjoni ta’ TPTW ta’ tip approvat

                        III.Il-vetturi fir-rigward tal-protezzjoni mit-trikkib minn wara (PTW) tagħhom

                        60

                        Dispożizzjonijiet uniformi dwar l-approvazzjoni ta’ muturi u mopeds b’żewġ roti rigward kontrolli operati mis-sewwieq inklużi l-identifikazzjoni ta’ kontrolli, indikaturi operatorji u indikaturi

                        62

                        Dispożizzjonijiet uniformi dwar l-approvazzjoni ta’ vetturi bil-magna b’manubriji (handlebars) fir-rigward tal-protezzjoni tagħhom kontra użu mhux awtorizzat

                        64

                        Dispożizzjonijiet uniformi dwar l-approvazzjoni ta’ vetturi fir-rigward tat-tagħmir tagħhom li jista’ jinkludi: unità żejda b’użu temporanju, tajers run-flat u/jew sistema run-flat, u/jew sistemi ta’ monitoraġġ tal-pressjoni tat-tajers

                        66

                        Dispożizzjonijiet uniformi dwar l-approvazzjoni ta’ vetturi tal-passiġġieri kbar fir-rigward tal-qawwa tas-sovrastruttura tagħhom

                        70

                        Dispożizzjonijiet uniformi dwar l-approvazzjoni ta’ pjanċi indikattivi ta’ wara għall-vetturi tqal u twal

                        75

                        Dispożizzjonijiet uniformi dwar l-approvazzjoni ta’ tajers pnewmatiċi għall-vetturi tal-kategorija-L

                        77

                        Dispożizzjonijiet uniformi dwar l-approvazzjoni ta’ fanali tal-ipparkjar għall-vetturi bil-magna

                        78

                        Dispożizzjonijiet uniformi dwar l-approvazzjoni ta’ vetturi tal-kategoriji L1, L2, L3, L4 u L5 fir-rigward tal-ibbrejkjar

                        79

                        Dispożizzjonijiet uniformi dwar l-approvazzjoni ta’ vetturi fir-rigward tat-tagħmir tal-istering

                        80

                        Dispożizzjonijiet uniformi dwar l-approvazzjoni ta’ sits ta’ vetturi tal-passiġġieri kbar u ta’ dawn il-vetturi fir-rigward tal-qawwa tas-sits u tal-ankraġġi tagħhom

                        81

                        Dispożizzjonijiet uniformi dwar l-approvazzjoni ta’ mirja retroviżuri ta’ vetturi bil-magna b’żewġ roti b’sidecar jew le, rigward il-montatura ta’ mirja retroviżuri fuq il-manubriji

                        85

                        Dispożizzjonijiet uniformi dwar l-approvazzjoni ta’ magni b’kombustjoni interna jew sistemi tal-mototrażmissjoni elettriċi maħsuba għall-propulsjoni ta’ vetturi bil-mutur tal-kategoriji M u N fir-rigward tal-kejl tal-potenza netta u l-qawwa massima ta’ 30 minuta tas-sistemi tal-mototrażmissjoni elettriċi

                        87

                        Dispożizzjonijiet uniformi dwar l-approvazzjoni ta’ lampi li jkunu mixgħulin il-ħin kollu għal vetturi bil-magna

                        91

                        Dispożizzjonijiet uniformi dwar l-approvazzjoni ta’ fanali li jimmarkaw il-ġnub għall-vetturi bil-mutur bil-mutur u l-karrijiet tagħhom

                        93

                        Dispożizzjonijiet uniformi dwar l-approvazzjoni ta’:

                        I.Apparati ta’ protezzjoni kontra t-trikkib minn quddiem (TPTQ)

                        II.Il-vetturi fir-rigward tal-installazzjoni ta’ TPTQ ta’ tip approvat

                        III.Il-vetturi fir-rigward tal-protezzjoni kontra t-trikkib fuq quddiem (PTQ) tagħhom

                        94

                        Dispożizzjonijiet uniformi dwar l-approvazzjoni ta’ vetturi fir-rigward tal-protezzjoni tal-okkupanti fil-każ ta’ ħabta minn quddiem

                        95

                        Dispożizzjonijiet uniformi dwar l-approvazzjoni ta’ vetturi fir-rigward tal-protezzjoni tal-okkupanti fil-każ ta’ ħabta mill-ġenb

                        98

                        Dispożizzjonijiet uniformi dwar l-approvazzjoni ta’ fanali ta’ vetturi bil-mutur mgħammra b’sorsi ta’ dawl li jarmu l-gass

                        99

                        Dispożizzjonijiet uniformi dwar l-approvazzjoni ta’ sorsi tad-dawl b’disċarġ tal-gass għall-użu f’unitajiet ta’ fanali b’disċarġ tal-gass approvati ta’ vetturi bil-magna

                        100

                        Dispożizzjonijiet uniformi dwar l-approvazzjoni ta’ vetturi fir-rigward ta’ rekwiżiti speċifiċi għas-sistema tal-motopropulsjoni elettrika

                        104

                        Dispożizzjonijiet uniformi dwar l-approvazzjoni ta’ marki retroriflettivi għall-vetturi tal-kategorija M, N u O

                        110

                        Dispożizzjonijiet uniformi dwar l-approvazzjoni ta’:

                        I.Komponenti speċifiċi tal-vetturi bil-mutur li jużaw gass naturali kkompressat (CNG) u/jew gass naturali likwifikat (LNG) fis-sistema ta’ propulsjoni tagħhom

                        II.Vetturi fir-rigward tal-installazzjoni ta’ komponenti speċifiċi ta’ tip approvat, biex jintuża gass naturali kkompressat (CNG) u/jew gass naturali likwifikat (LNG) fis-sistema tal-propulsjoni tagħhom

                        112

                        Dispożizzjonijiet uniformi dwar l-approvazzjoni ta’ fanali ta’ quddiem ta’ vetturi bil-mutur li jarmu raġġ ta’ dawl baxx asimmetriku jew raġġ tas-sewqan jew it-tnejn li huma u mgħammra b’lampi tal-filament u/jew moduli ta’ dijodu li jemetti d-dawl (LED)

                        113

                        Dispożizzjonijiet uniformi dwar l-approvazzjoni ta’ lampi ta’ vetturi bil-mutur li jarmu raġġ ta’ dawl baxx simmetriku jew raġġ ta’ dawl tas-sewqan jew it-tnejn li huma u mgħammra b’filament, sorsi ta’ dawl li jarmu l-gass jew moduli LED

                        116

                        Dispożizzjonijiet uniformi dwar il-protezzjoni ta’ vetturi bil-mutur kontra l-użu mhux awtorizzat

                        117

                        Dispożizzjonijiet uniformi dwar l-approvazzjoni ta’ tajers fir-rigward tal-emissjonijiet ta’ ħsejjes ta’ rrolljar u/jew l-adeżjoni fuq superfiċji mxarrbin u/jew ir-reżistenza għall-irrolljar

                        119

                        Dispożizzjonijiet uniformi dwar l-approvazzjoni ta’ fanali għall-kantunieri għall-vetturi bil-magna

                        121

                        Dispożizzjonijiet uniformi dwar l-approvazzjoni ta’ vetturi fir-rigward tal-post u l-identifikazzjoni tal-kontrolli tal-idejn, indikaturi operatorji u indikaturi

                        123

                        Dispożizzjonijiet uniformi dwar l-approvazzjoni ta’ sistemi adattivi tad-dawl ta’ quddiem (AFS) għall-vetturi bil-mutur

                        125

                        Dispożizzjonijiet uniformi dwar l-approvazzjoni ta’ vetturi bil-mutur fir-rigward tal-erja tal-viżjoni ta’ quddiem tas-sewwieq tal-vettura bil-mutur

                        127

                        Dispożizzjonijiet uniformi dwar l-approvazzjoni ta’ vetturi bil-mutur fir-rigward tal-eżekuzzjoni tagħhom lejn is-sikurezza tal-persuni mixjin fit-triq

                        128

                        Dispożizzjonijiet uniformi dwar l-approvazzjoni ta’ sorsi tad-dawl ta’ dijodu li jemetti d-dawl (LED) għall-użu f’unitajiet ta’ fanali approvati fuq vetturi bil-magna u l-karrijiet tagħhom

                        129

                        Dispożizzjonijiet uniformi dwar l-approvazzjoni ta’ Sistemi għat-Trażżin tat-Tfal Imtejba użati fuq vetturi bil-mutur (ECRS)

                        130

                        Dispożizzjonijiet uniformi dwar l-approvazzjoni ta’ vetturi bil-mutur fir-rigward tas-Sistema ta’ Twissija ta’ Ħruġ mil-Lejns (Lane Departure Warning System - LDWS)

                        131

                        Dispożizzjonijiet uniformi dwar l-approvazzjoni ta’ vetturi bil-mutur fir-rigward tas-Sistemi Avvanzati ta’ Bbrekjar b’Emerġenza (Advanced Emergency Braking Systems - AEBS)

                        134

                        Dispożizzjonijiet uniformi dwar l-approvazzjoni ta’ vetturi bil-mutur u l-komponenti tagħhom fir-rigward tal-prestazzjoni marbuta mas-sigurtà ta’ vetturi li jaħdmu bl-idroġenu (HFCV)
                           1

                        135

                        Dispożizzjonijiet uniformi dwar l-approvazzjoni ta’ vetturi fir-rigward tal-prestazzjoni tagħhom f’każ ta’ Impatt fil-Ġenb ma’ Arblu (PSI)

                        136

                        Dispożizzjonijiet uniformi dwar l-approvazzjoni ta’ vetturi tal-kategorija L fir-rigward ta’ rekwiżiti speċifiċi għas-sistema tal-motopropulsjoni elettrika

                        137

                        Dispożizzjonijiet uniformi dwar l-approvazzjoni ta’ karozzi tal-passiġġieri fil-każ ta’ ħabta minn quddiem b’fokus fuq is-sistema ta’ trażżin

                        138

                        Dispożizzjonijiet uniformi dwar l-approvazzjoni ta’ Vetturi tat-Trasport bit-Triq Ħiemda fir-rigward tal-livell tal-ħoss imnaqqas tagħhom

                        139

                        Dispożizzjonijiet uniformi dwar l-approvazzjoni ta’ karozzi tal-passiġġieri fir-rigward ta’ Sistema ta’ Assistenza fl-Ibbrejkjar (BAS)

                        140

                        Dispożizzjonijiet uniformi dwar l-approvazzjoni ta’ karozzi tal-passiġġieri fir-rigward ta’ Sistemi Elettroniċi tal-Kontroll tal-Istabbiltà (ESC)

                        141

                        Dispożizzjonijiet uniformi dwar l-approvazzjoni ta’ vetturi fir-rigward tas-Sistemi tal-Monitoraġġ tal-Pressjoni tat-Tajers (TPMS) tagħhom

                        142

                        Dispożizzjonijiet uniformi dwar l-approvazzjoni ta’ vetturi bil-mutur fir-rigward tal-installazzjoni tat-tajers tagħhom

                        145

                        Dispożizzjonijiet uniformi dwar l-approvazzjoni ta’ vetturi fir-rigward tal-ankraġġi taċ-ċinturini tas-sigurtà, sistemi ta’ ankraġġi ISOFIX, ankraġġi top tether ISOFIX u pożizzjonijiet bilqiegħda i-Size

                        146

                        Dispożizzjonijiet uniformi dwar l-approvazzjoni ta’ vetturi bil-mutur u l-komponenti tagħhom fir-rigward tal-prestazzjoni marbuta mas-sigurtà ta’ vetturi li jaħdmu bl-idroġenu ta’ kategoriji L1, L2, L3, L4 u L5

               Anness 2

               APPENDIĊI 2-C-2

               REGOLAMENTI TAN-NU APPLIKATI MINN WAĦDA MILL-PARTIJIET U LI GĦADHOM MA TQISUX MILL-PARTI L-OĦRA

                        Regolament Nru.:

                        Titolu

                        Data tal-applikazzjoni mill-Parti l-oħra
                           2

                        73

                        Dispożizzjonijiet uniformi dwar l-approvazzjoni ta’: I. Vetturi fir-rigward tat-tagħmir ta’ protezzjoni laterali (TPL) II tagħhom. Tagħmir ta’ protezzjoni laterali (TPL) III. Vetturi fir-rigward tal-istallazzjoni tat-TPL ta’ tip approvat skont il-parti II ta’ dan ir-Regolament

                        126

                        Dispożizzjonijiet uniformi dwar l-approvazzjoni ta’ sistemi ta’ partizzjoni sabiex il-passiġġieri jkunu protetti kontra bagalji spostati, fornuti bħala tagħmir tal-vettura mhux oriġinali

                     (1)
                  Din in-nota f’qiegħ il-paġna għandha tieqaf milli jkollha effett meta ż-żewġ Partijiet ikunu temmew ix-xogħol fil-Fażi 2 tal-GTR Nru 13 ir-Regolament globali tekniku dwar il-vetturi tal-idroġenu u taċ-ċelloli tal-fjuwil u jkunu applikaw ir-Regolament tan-NU korrispondenti skont il-Ftehim 1958.
                        Għall-Ġappun, sal-punt li l-kontejners ikunu mmarkati skont l-Artikolu 46 tal-Att dwar is-Sikurezza tal-Gass bi Pressjoni Għolja (High Pressure Gas Safety Act) (Liġi Nru 204 tal-1951) tal-Ġappun, il-kundizzjonijiet biex jiġi approvat tip ta’ vettura li jkun ġie approvat minn awtorità tal-approvazzjoni tat-tip tal-Unjoni Ewropea skont ir-Regolament tan-NU Nru 134 għandhom ikunu kif ġej: (i)
                        il-materjal tal-kontejners huwa ekwivalenti għal SUS F 316L speċifikat skont JIS (Japan Industrial Standard - Standard Industrijali tal-Ġappun) G 3214; għall-finijiet ta’ dan is-subparagrafu, il-konformità ma’ DIN1.4435 mid-data tad-dħul fis-seħħ ta’ dan il-Ftehim titqies bħala li tissodisfa dan ir-rekwiżit; (ii)
                        in-“Nikil Ekwivalenti” (massa %) huwa aktar minn 28.5; għall-finijiet ta’ dan is-subparagrafu, “Nikil Ekwivalenti” (massa %) huwa definit bħala: “12.6[C]+0.35[Si]+1.05[Mn]+[Ni]+0.65[Cr]+0.98[Mo]” u għandu jiġi ppruvat mill-Material Mill Sheet; kif ukoll (iii)
                        ir-riżultat tat-test għal “Tnaqqis tal-Erja” huwa aktar minn 75 %; f’każ li r-riżultat tat-test ikun bejn 72 % u 75 %, l-applikazzjoni se tiġi eżaminata filwaqt li jitqies in-“Nikil Ekwivalenti”; kif ukoll

                     (2)

                        Għandu jintlaħaq qbil dwar id-dati skont il-paragrafu 2 tal-Artikolu 5 ta’ dan l-Anness.


               IL-KUMMISSJONI EWROPEA
            Brussell, 4.8.2020
            COM(2020) 353 final
            2020/0162(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li jeħtieġ tittieħed f’isem l-Unjoni Ewropea fil-Kunsill Internazzjonali taċ-Ċereali dwar l-adeżjoni tar-Renju Unit mal-Konvenzjoni dwar il-Kummerċ taċ-Ċereali tal-1995

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tiġi stabbilita l-pożizzjoni li jeħtieġ tittieħed f’isem l-Unjoni fil-Kunsill Internazzjonali taċ-Ċereali  b’rabta mal-adeżjoni tar-Renju Unit mal-Konvenzjoni dwar il-Kummerċ taċ-Ċereali tal-1995.

               2.Kuntest tal-proposta

               2.1.Il-Konvenzjoni dwar il-Kummerċ taċ-Ċereali tal-1995

               Il-Konvenzjoni dwar il-Kummerċ taċ-Ċereali tal-1995 (“il-Konvenzjoni”) għandha l-għan li tkompli l-kooperazzjoni internazzjonali fl-aspetti kollha tal-kummerċ taċ-ċereali, li tippromwovi l-espansjoni tal-kummerċ internazzjonali taċ-ċereali u li tiżgura l-aktar fluss tal-kummerċ ħieles possibbli ta’ dawn il-oġġetti. Barra minn hekk, il-Konvenzjoni għandha l-għan li tikkontribwixxi kemm jista’ jkun għall-istabbiltà tas-swieq internazzjonali taċ-ċereali fl-interess tal-membri kollha, li ssaħħaħ is-sigurtà alimentari dinjija u li tipprovdi forum għall-iskambju tal-informazzjoni u diskussjoni dwar it-tħassib tal-membri rigward il-kummerċ taċ-ċereali.

               Il-Konvenzjoni daħlet fis-seħħ fl-1 ta’ Lulju 1995.

               L-Unjoni hija parti tal-Konvenzjoni
                  1
               .

               2.2.Il-Kunsill Internazzjonali taċ-Ċereali

               Il-Kunsill Internazzjonali taċ-Ċereali (“IGC”) li jamministra l-Konvenzjoni huwa organizzazzjoni intergovernattiva ibbażata f’Londra li tfittex li tilħaq l-objettivi stipulati fl-Artikolu 1 tal-Konvenzjoni. B’mod partikolari, l-IGC għandu l-għan li:

               (a)isaħħaħ il-kooperazzjoni internazzjonali fl-aspetti kollha tal-kummerċ taċ-ċereali;

               (b)jippromwovi l-espansjoni, il-ftuħ u l-ġustizzja tal-kummerċ internazzjonali fis-settur taċ-ċereali;

               (c)jikkontribwixxi għall-istabbiltà tas-suq internazzjonali taċ-ċereali, filwaqt li jtejjeb is-sigurtà alimentari dinjija u jikkontribwixxi għall-iżvilupp ta’ pajjiżi li l-ekonomiji tagħhom jiddependu fuq il-bejgħ kummerċjali taċ-ċereali.

               Dawn l-objettivi huma mfittxija permezz tat-titjib tat-trasparenza tas-suq bis-saħħa tal-kondiviżjoni tal-informazzjoni, l-analiżi u l-konsultazzjoni dwar l-iżviluppi tas-suq u tal-politika.

               Bħalissa, l-IGC għandu 29 membru, li jinkludu ħafna mill-akbar produtturi u importaturi taċ-ċereali fid-dinja. Minbarra l-Unjoni, il-membri tiegħu huma l-Arġentina, l-Awstralja, il-Kanada, l-Eġittu, l-Indja, il-Ġappun, ir-Russja, l-Ukrajna u l-Istati Uniti, fost l-oħrajn. L-aħħar pajjiż li ngħaqad mal-organizzazzjoni kien ir-Repubblika tas-Serbja, li sar membru fl-1 ta’ April 2020. Madankollu, iċ-Ċina u l-Brażil mhumiex membri.

               Id-29 membru tal-IGC għandhom total ta’ 2,000 vot.

               Għall-proċeduri baġitarji (ara l-Artikolu 11 tal-Konvenzjoni), jiġifieri għall-iffissar tal-kontribuzzjonijiet finanzjarji annwali tal-membri, l-Unjoni għandha 372 vot fl-2019/20
                  2
               .

               Għat-teħid tad-deċiżjonijiet, jiġifieri meta jittieħdu l-voti (ara l-Artikolu 12 tal-Konvenzjoni), jitqassmu 1,000 vot għall-11-il membru esportatur (inkluż l-Unjoni b’245 vot) u 1,000 vot għat-18-il membru importatur. Jeħtieġ li jiġi enfasizzat li fil-prinċipju, l-IGC jopera fuq il-bażi ta’ kunsens, u fil-verità rari ħafna ssir votazzjoni.

               Fil-laqgħat tal-Kunsill Internazzjonali taċ-Ċereali, l-Unjoni hija rrappreżentata mill-Kummissjoni bis-saħħa tal-Artikolu 17 tat-TFUE. L-Istati Membri jistgħu jattendu l-laqgħat tal-IGC, b’mod partikolari s-Sessjonijiet tal-Kunsill.

               2.3.L-att previst tal-Kunsill Internazzjonali taċ-Ċereali

               Fid-9 ta’ April 2020, ir-Renju Unit
                  3
                applika formalment għall-adeżjoni mal-Konvenzjoni. Fl-14 ta’ April 2020, is-Segretarjat tal-IGC għarraf lill-membri tiegħu dwar l-applikazzjoni tar-Renju Unit. Ir-Renju Unit japplika għas-sħubija fl-IGC mill-1 ta’ Jannar 2021, jiġifieri wara l-iskadenza tal-perjodu ta’ tranżizzjoni b’segwitu għall-ħruġ tar-Renju Unit mill-Unjoni Ewropea.

               Skont l-Artikolu 27(2) tal-Konvenzjoni, l-adeżjoni hija miftuħa għall-Gvernijiet tal-Istati kollha bil-kundizzjonijiet li l-Kunsill iqis xierqa. F’konformità mar-Regola 33(d) tar-Regoli tal-Proċedura taħt il-Konvenzjoni dwar il-Kummerċ taċ-Ċereali (“Regoli tal-Proċedura”) il-Kumitat Amministrattiv jikkunsidra u jirrakkomanda lill-Kunsill l-applikazzjonijiet għall-adeżjoni skont l-Artikolu 27(2).

               Il-voti tal-pajjiż aderenti għall-finijiet tal-Artikolu 11 tal-Konvenzjoni (jiġifieri l-kontribuzzjoni finanzjarja annwali tal-membri), huma ddeterminati mill-proporzjon tal-kummerċ totali taċ-ċereali tal-pajjiżi aderenti fil-kummerċ totali taċ-ċereali tal-pajjiżi membri kollha tal-IGC, f’konformità mar-Regola 33(b) tar-Regoli tal-Proċedura.

               Skont l-Artikolu 12(1) tal-Konvenzjoni, il-Kunsill jeħtieġ jistabbilixxi l-membri li se jkunu membri esportaturi u l-membri li se jkunu membri importaturi għall-finijiet tal-Konvenzjoni, billi jitqiesu x-xejriet tal-kummerċ taċ-ċereali u l-opinjonijiet ta’ dawk il-membri. Il-Kunsill se jiddetermina wkoll id-drittijiet tal-vot tagħhom, f’konformità mal-paragrafi 2 u 3 tal-istess dispożizzjoni.

               Id-diskussjoni dwar l-applikazzjoni tar-Renju Unit bdiet fil-Kumitat Amministrattiv tal-IGC fil-11 ta’ Mejju 2020 u kompliet fil-51 Sessjoni tal-Kunsill tal-IGC fit-8 ta’ Ġunju 2020 (permezz ta’ vidjokonferenza). F’din is-Sessjoni, il-Kunsill qabel li d-deċiżjoni formali dwar l-applikazzjoni tar-Renju Unit jenħtieġ li tittieħed permezz ta’ proċedura bil-miktub (votazzjoni bil-posta) u l-membri tal-IGC jenħtieġ li jibagħtu l-kummenti tagħhom lis-Segretarjat sat-30 ta’ Ottubru 2020. Dment li ma tintbagħat l-ebda oġġezzjoni bil-miktub lis-Segretarjat tal-IGC minn membru tal-IGC sat-30 ta’ Ottubru 2020, se jitqies li s-sħubija tar-Renju Unit fl-IGC ġiet approvata b’effett mill-1 ta’ Jannar 2021.

               Għalkemm ma hemmx regoli speċifiċi stabbiliti fil-Konvenzjoni dwar il-proċedura tal-votazzjoni bil-posta (jew proċedura bil-miktub), l-Artikolu 14 tal-Konvenzjoni dwar “id-deċiżjonijiet tal-Kunsill”, ma jitlobx li jittieħdu deċiżjonijiet bħal dawn waqt sessjoni tal-Kunsill.

               Il-Ftehim dwar il-Ħruġ

               F’konformità mal-Artikolu 129(2) tal-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika
                  4
                (“il-Ftehim dwar il-Ħruġ”), waqt il-perjodu ta’ tranżizzjoni, l-Unjoni se tibqa’ tirrappreżenta lir-Renju Unit fil-ħidma ta’ kwalunkwe korp stabbilit bil-ftehimiet internazzjonali konklużi mill-Unjoni. Waqt il-perjodu ta’ tranżizzjoni, ir-Renju Unit jenħtieġ li jżomm lura minn kwalunkwe azzjoni jew inizjattiva li tista’ tippreġudika l-interessi tal-Unjoni. Madankollu, kif stabbilit bl-Artikolu 129(4) tal-Ftehim dwar il-Ħruġ, ir-Renju Unit jista’ jinnegozja, jiffirma u jirratifika ftehimiet internazzjonali li jidħol għalihom fil-kapaċità tiegħu stess fl-oqsma ta’ kompetenza esklużiva tal-Unjoni, dment li dawk il-ftehimiet ma jidħlux fis-seħħ jew ma jkunux japplikaw matul il-perjodu ta’ tranżizzjoni.

               3.Pożizzjoni li jeħtieġ tittieħed f’isem l-Unjoni

                  Il-Konvenzjoni dwar il-Kummerċ taċ-Ċereali tal-1995 ġiet konkluża mill-Unjoni permezz tad-Deċiżjoni tal-Kunsill 96/88/KE
                     5
                   sat-30 ta’ Ġunju 1998. Kull darba, il-Konvenzjoni tiġi estiża għal perjodu massimu ta’ sentejn f’konformità mal-Artikolu 33 tal-Konvenzjoni. Ġiet estiża l-aħħar f’Ġunju 2019 permezz ta’ deċiżjoni tal-Kunsill Internazzjonali taċ-Ċereali, u se tibqa’ fis-seħħ sat-30 ta’ Ġunju 2021
                     6
                  .

                  L-Unjoni minn dejjem kienet membru attiv tal-IGC u appoġġat l-espansjoni tal-organizzazzjoni.

                  Ir-Renju Unit huwa produttur importanti tal-prodotti agrikoli, inkluż iċ-ċereali li huma l-għelejjel ewlenin koperti mill-IGC. Waqt li kien membru tal-Unjoni, ir-Renju Unit kelli kummerċ sinifikanti ta’ diversi ċereali ma’ Stati Membri oħra tal-UE.

                  Matul il-perjodu ta’ tranżizzjoni wara l-ħruġ tar-Renju Unit mill-Unjoni, ir-Renju Unit jibqa’ marbut bil-ftehimiet internazzjonali tal-Unjoni u l-Unjoni se tkompli tirrappreżenta lir-Renju Unit fl-IGC.

                  F’konformità mal-Artikolu 21(5) tal-Konvenzjoni, il-kontribuzzjonijiet finanzjarji annwali tal-membri għandhom jitħallsu minnufih malli ssir il-valutazzjoni. Għaldaqstant, l-Unjoni tħallas il-kontribuzzjonijiet annwali tagħha lill-IGC f’Lulju u Awwissu għas-sena finanzjarja kollha kkonċernata, li tibda’ f’Ġunju u tintemm f’Lulju tas-sena ta’ wara. Il-kontribuzzjoni tal-Unjoni għall-2020/21 se titħallas mill-baġit tal-Unjoni għall-2020 li r-Renju Unit jikkontribwixxi wkoll għalih.

                  B’konsegwenza ta’ dan, fir-rigward tas-sena finanzjarja kollha tal-2020/21, il-kontribuzzjoni tal-Unjoni għall-IGC se tkopri wkoll lir-Renju Unit.

                  L-għan ta’ din il-proposta hu li tiġi stabbilita l-pożizzjoni tal-Unjoni fl-IGC dwar l-adeżjoni tar-Renju Unit mal-Konvenzjoni mill-1 ta’ Jannar 2021.

                  Peress li l-proċedura tal-adeżjoni skont id-dispożizzjonijiet tal-Konvenzjoni hija soġġetta għal deċiżjoni mill-Kunsill Internazzjonali taċ-Ċereali, il-pożizzjoni tal-Unjoni se tiġi stabbilita abbażi tal-Artikolu 218(9) tat-TFUE.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f' isem l-Unjoni f'sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw is-sede kkonċernata.

               4.1.2.Applikazzjoni għal dan il-każ

               L-att previst tal-IGC għandu l-effett li jestendi s-sħubija ta’ l-IGC. L-att previst tal-IGC għandu effetti legali minħabba li se jistabbilixxi l-kundizzjonijiet tat-tali adeżjoni, b’mod partikolari għaliex se taffettwa l-bilanċ tad-deċiżjonijiet fi ħdan l-IGC, li d-deċiżjonijiet tiegħu jeħtieġu l-maġġoranza tal-membri esportaturi u importaturi, u li huma vinkolanti għall-membri tiegħu, kif espress fl-Artikolu 14 tal-Konvenzjoni. Il-kontribuzzjonijiet finanzjarji rispettivi tal-Partijiet se jiġu affettwati wkoll. Għaldaqstant, jeħtieġ li tiġi stabbilita l-pożizzjoni tal-Unjoni.

               L-att previst ma jissupplimentax jew ma jemendax il-qafas istituzzjonali tal-Ftehim.

               Għalhekk, il-bażi ġuridika proċedurali għad-deċiżjoni proposta hi l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) tat-TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv u l-kontenut ewlenin tal-att previst jirrigwardaw il-kummerċ fil-prodotti agrikoli.

               Għalhekk, il-bażi ġuridika sostantiva għad-deċiżjoni proposta hi l-ewwel subparagrafu tal-Artikolu 207(4) tat-TFUE.

               4.3.Konklużjoni

               Il-bażi ġuridika tad-Deċiżjoni proposta jenħtieġ li tkun l-ewwel subparagrafu tal-Artikolu 207(4) tat-TFUE, flimkien mal-Artikolu 218(9) tat-TFUE.

               2020/0162 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li jeħtieġ tittieħed f’isem l-Unjoni Ewropea fil-Kunsill Internazzjonali taċ-Ċereali dwar l-adeżjoni tar-Renju Unit mal-Konvenzjoni dwar il-Kummerċ taċ-Ċereali tal-1995

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni dwar il-Kummerċ taċ-Ċereali tal-1995 (“il-Konvenzjoni”) li daħlet dis-seħħ fl-1 ta’ Lulju 1995 ġiet konkluża mill-Unjoni permezz tad-Deċiżjoni tal-Kunsill 96/88/KE
                  7
               . Il-Konvenzjoni ġiet konkluża inizjalment għal perjodu ta’ tliet snin.

               (2)Skont l-Artikolu 33 tal-Konvenzjoni, il-Kunsill Internazzjonali taċ-Ċereali jista’ jestendi l-Konvenzjoni għal perjodi suċċessivi ta’ mhux aktar minn sentejn kull darba. Mill-konklużjoni tagħha, il-Konvenzjoni ġiet estiża regolarment għal perjodi oħra ta’ sentejn. Il-Konvenzjoni ġiet estiża l-aħħar permezz tad-deċiżjoni tal-Kunsill Internazzjonali taċ-Ċereali fl-10 ta’ Ġunju 2019
                  8
               , u se tibqa’ fis-seħħ sat-30 ta’ Ġunju 2021.

               (3)Skont l-Artikolu 27(2) tal-Konvenzjoni, hi miftuħa għall-adeżjoni mill-Gvernijiet tal-Istati kollha taħt il-kundizzjonijiet li l-Kunsill Internazzjonali taċ-Ċereali jqis xierqa.

               (4)Fid-9 ta’ April 2020, ir-Renju Unit applika formalment għall-adeżjoni mal-Konvenzjoni mill-1 ta’ Jannar 2021.

               (5)Ir-Renju Unit huwa produttur ewlieni taċ-ċereali, b’mod partikolari tax-xgħir u l-qamħ. Jekk tingħata l-approvazzjoni tal-applikazzjoni tar-Renju Unit biex jissieħeb mal-Konvenzjoni u konsegwentement biex jipparteċipa fil-Kunsill, ir-Renju Unit se jkun membru importatur f’konformità mal-Artikolu 12 tal-Konvenzjoni. Peress li l-Unjoni hija membru esportatur, l-adeżjoni tar-Renju Unit mhix se timpatta n-numru ta’ voti allokati lill-Unjoni għall-finijiet tal-votazzjoni skont l-Artikolu 12 tal-Konvenzjoni. Mis-sena finanzjarja tal-2021/22, l-adeżjoni tar-Renju Unit madankollu se tnaqqas in-numru tal-voti allokati lill-Unjoni skont l-Artikolu 11 tal-Konvenzjoni, li jintuża biex tiġi ddeterminata l-kontribuzzjoni finanzjarja tal-membri.

               (6)Jixraq li tiġi stabbilita l-pożizzjoni li jeħtieġ tittieħed f’isem l-Unjoni fil-Kunsill Internazzjonali taċ-Ċereali u li tiġi approvata l-adeżjoni tar-Renju Unit mal-Konvenzjoni abbażi tal-kundizzjonijiet mistennija ddettaljati fid-Dikjarazzjoni Finanzjarja annessa ma’ din id-Deċiżjoni u dment li l-adeżjoni ma tidħolx fis-seħħ u l-Konvenzjoni ma tiġix applikata b’mod proviżorju fir-rigward tar-Renju Unit qabel tmiem il-perjodu ta’ tranżizzjoni msemmi fl-Artikolu 126 tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika,

               ADOTTA DIN ID-DEĊIŻJONI:

               Artikolu 1

               Il-pożizzjoni li jeħtieġ tittieħed f’isem l-Unjoni fil-Kunsill Internazzjonali taċ-Ċereali għandha tkun li tiġi approvata l-adeżjoni tar-Renju Unit mal-Konvenzjoni dwar il-Kummerċ taċ-Ċereali tal-1995, abbażi tal-kundizzjonijiet mistennija ddettaljati fid-Dikjarazzjoni Finanzjarja annessa ma’ din id-Deċiżjoni u dment li l-adeżjoni ma tidħolx fis-seħħ u l-Konvenzjoni ma tiġix applikata b’mod proviżorju fir-rigward tar-Renju Unit qabel tmiem il-perjodu ta’ tranżizzjoni msemmi fl-Artikolu 126 tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                        DIKJARAZZJONI FINANZJARJA

                        Fin Stat/20/MK/pl/3413793

                        agri.ddg3.g.4(2020)3325110

                        6.22.2020

                        DATA: 06/06/2020

                        1.

                        INTESTATURA TAL-BAĠIT:

                        Kapitolu 05 06 ASPETTI INTERNAZZJONALI TAL-QASAM TAL-POLITIKA TAL-“AGRIKOLTURA U L-IŻVILUPP RURALI”

                        05 06 01 Ftehimiet agrikoli internazzjonali

                        APPROPRJAZZJONIJIET:

                        B2020:EUR 6.300.000

                        2.

                        TITOLU:
                        Proposta għal Deċiżjoni tal-Kunsill dwar il-pożizzjoni li jeħtieġ tittieħed f’isem l-Unjoni Ewropea fil-Kunsill Internazzjonali taċ-Ċereali dwar l-adeżjoni tar-Renju Unit mal-Konvenzjoni dwar il-Kummerċ taċ-Ċereali tal-1995

                        3.

                        BAŻI ĠURIDIKA: L-Artikolu 207(4) tat-Trattat dwar il-Funzjonament tal-Unjoni Ewropea, flimkien mal-Artikolu 218(9) tiegħu, jifformaw il-bażi ġuridika ta’ din il-proposta.

                        4.

                        GĦANIJIET:

                        Li tiġi approvata l-adeżjoni tar-Renju Unit mal-Konvenzjoni dwar il-Kummerċ taċ-Ċereali tal-1995.

                        5.

                        IMPLIKAZZJONIJIET FINANZJARJI

                        PERJODU TA’ 12-IL XAHAR

                           (EUR)

                        SENA FINANZJARJA KURRENTI 2020

                        (EUR)

                        SENA FINANZJARJA LI JMISS 2021

                        (EUR)

                        5.0

                        NEFQA

                        -
                              IDDEBITATA LILL-BAĠIT TAL-UE
                           (RIFUŻJONIJIET/INTERVENTI)

                        -
                              AWTORITAJIET NAZZJONALI

                        -
                              OĦRAJN

                        -3 024

                        5.1

                        DĦUL

                        -
                              RIŻORSI PROPRJI TAL-UE (IMPOSTI/DAZJI DOGANALI)

                        -
                              NAZZJONALI

                        5.0.1

                        NEFQA PROĠETTATA

                        5.1.1

                        DĦUL STMAT

                        5.2

                        METODU TAL-KALKOLU: 4 voti inqas għall-UE, 756 GBP/ vot

                        6.0

                        IL-PROĠETT JISTA’ JIĠI FFINANZJAT MILL-APPROPRJAZZJONIJIET IMDAĦĦLA FIL-KAPITOLU RILEVANTI TAL-BAĠIT KURRENTI?

                        IVA LE

                        6.1

                        IL-PROĠETT JISTA’ JIĠI FFINANZJAT PERMEZZ TA’ TRASFERIMENT BEJN KAPITOLI TAL-BAĠIT KURRENTI?

                        IVA LE

                        6.2

                        SE JKUN HEMM BŻONN TA’ BAĠIT SUPPLIMENTARI?

                            IVA LE

                        6.3

                        SE JKUN HEMM BŻONN LI JIDDAĦĦLU L-APPROPRJAZZJONIJIET F’BAĠITS FUTURI?

                        IVA LE

                        Id-deċiżjoni se jkollha impatt pożittiv żgħir għall-baġit tal-UE mill-baġit tal-2021. Il-kontribuzzjoni tal-UE mistennija tkun EUR 3 024 inqas, peress li r-Renju Unit se jħallas it-tariffa tas-sħubija tiegħu stess. L-ammont jista’ jvarja skont l-ammont li jeħtieġ jitħallas għal kull vot f’GBP u skont ir-rata tal-kambju tal-EUR/GBP.

                     (1)

                        ĠU L 21, 27.1.1996, p. 47.

                     (2)

                        Il-Kunsill Internazzjonali taċ-Ċereali jopera fuq bażi ta’ sena finanzjarja, li tibda mill-1 ta’ Lulju u tintemm fit-30 ta’ Ġunju tas-sena ta’ wara.

                     (3)

                        Permezz tal-Ittra tal-Ministru tal-Istat għad-DEFRA, id-DFID u l-FCO.

                     (4)

                        Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika.

                     (5)

                        ĠU L 21, 27.1.1996, p. 47.

                     (6)

                        Id-Deċiżjoni tal-Kunsill (UE) 2019/813 tas-17 ta’ Mejju 2019, (ĠU L 133, 21.5.2019, p. 19).

                     (7)

                        Id-Deċiżjoni tal-Kunsill 96/88/KE tad-19 ta’ Diċembru 1995 dwar l-approvazzjoni mill-Komunità Ewropea tal-Konvenzjoni dwar il-Kummerċ taċ-Ċereali u l-Konvenzjoni dwar l-Għajnuna Alimentari, li jikkostitwixxu l-Ftehim Internazzjonali dwar iċ-Ċereali tal-1995 (ĠU L 21, 27.1.1996, p. 47).

                     (8)

                        Id-Deċiżjoni tal-Kunsill (UE) 2019/813 tas-17 ta’ Mejju 2019 dwar il-pożizzjoni li għandha tittieħed f’isem l-Unjoni Ewropea fil-Kunsill Internazzjonali taċ-Ċereali fir-rigward tal-estensjoni tal-Konvenzjoni dwar il-Kummerċ taċ-Ċereali tal-1995 (ĠU L 133, 21.5.2019, p. 19).


               IL-KUMMISSJONI EWROPEA
            Brussell, 4.8.2020
            COM(2020) 355 final
            2020/0163(CNS)
            Proposta għal
            DEĊIŻJONI TAL-KUNSILL
            dwar it-taxxa AIEM applikabbli fil-Gżejjer Kanarji
            {SWD(2020) 154 final}

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Raġunijiet u objettivi tal-proposta

                  It-Trattat dwar il-Funzjonament tal-Unjoni Ewropea (TFUE), li japplika għar-reġjuni ultraperiferiċi tal-UE, u li jinkludu l-Gżejjer Kanarji, fil-prinċipju ma jawtorizza l-ebda differenza bejn it-tassazzjoni ta’ prodotti lokali u t-tassazzjoni ta’ prodotti minn Spanja jew minn Stati Membri oħra. L-Artikolu 349 tat-TFUE jippermetti li jittieħdu miżuri speċifiċi għar-reġjuni ultraperiferiċi tal-UE peress li jagħraf li r-restrizzjonijiet permanenti u kkombinati jrażżnu bil-kbir l-iżvilupp tagħhom u jaffettwaw il-qagħda ekonomika u soċjali tagħhom.

               Il-proposta tikkonċerna Deċiżjoni tal-Kunsill li tissostitwixxi d-Deċiżjoni tal-Kunsill attwali Nru 377/2014/UE tat-12 ta’ Ġunju 2014
                  1
               . Din id-Deċiżjoni, adottata abbażi tal-Artikolu 349 tat-TFUE, tawtorizza lil Spanja biex, sal-31 ta’ Diċembru 2020, tapplika eżenzjonijiet mit-taxxa magħrufa bħala “Arbitrio sobre Importaciones y Entregas de Mercancías en las Islas Canarias” (minn hawn ’il quddiem “AIEM”) jew tnaqqasha għal ċerti prodotti li jiġu prodotti lokalment fil-Gżejjer Kanarji.

                  L-AIEM hija taxxa indiretta imposta mill-Istat fi stadju wieħed fuq il-provvisti ta’ oġġetti fil-Gżejjer Kanarji. Il-miżuri speċifiċi koperti mid-Deċiżjoni Nru 377/2014/UE jistabbilixxu forma ta’ tassazzjoni differenzjata, li tibbenefika l-produzzjoni lokali ta’ ċerti prodotti. Dan il-benefiċċju tat-taxxa jikkostitwixxi għajnuna mill-Istat, attwalment implimentata mill-awtoritajiet Spanjoli taħt it-taqsima tal-għajnuna reġjonali tar-Regolament għall-Eżenzjoni Ġenerali Sħiħa
                     2
                  .

                  L-objettiv ta’ din il-miżura hija li tikkumpensa lill-produtturi fil-Gżejjer Kanarji għar-restrizzjonijiet permanenti relatati mal-iżolament, il-materja prima u d-dipendenza enerġetika, l-obbligu li jinbnew ħażniet, id-daqs żgħir tas-suq lokali u l-livell baxx tal-attività ta’ esportazzjoni. Il-kombinazzjoni ta’ dawn ir-restrizzjonijiet tfisser li l-kostijiet tal-produzzjoni, u b’hekk il-prezz tal-kost ta’ oġġetti prodotti lokalment, huma ogħla, u għalhekk mingħajr miżuri speċifiċi, il-produtturi lokali jkunu inqas kompetittivi mill-produtturi tal-Ewropa kontinentali, anke jekk jitqies il-kost biex dawn l-oġġetti jiġu ttrasportati lejn il-Gżejjer Kanarji. Dan se jagħmilha aktar diffiċli biex tinżamm il-produzzjoni lokali. Il-miżuri speċifiċi huma maħsuba biex isaħħu l-industriji lokali billi jikkumpensawhom għall-kostijiet addizzjonali tagħhom, u b’hekk joħolqu kundizzjonijiet ekwi.

                  Fl-24 ta’ April 2019, Spanja ressqet talba lill-Kummissjoni biex testendi l-perjodu ta’ applikazzjoni tad-Deċiżjoni Nru 377/2014/UE.

                  Fir-rigward tat-talba biex jiġi estiż il-perjodu ta’ applikazzjoni tad-Deċiżjoni Nru 377/2014/UE, il-Kummissjoni nediet studju estern sabiex tivvaluta r-reġim attwali kif ukoll l-impatti potenzjali tal-għażliet possibbli għall-perjodu ta’ wara l-2020, inkluż l-għażla li fuqha hija mibnija din il-proposta. Abbażi ta’ dan l-istudju, il-Kummissjoni tqis li huwa ġġustifikat li tingħata l-estensjoni mitluba, b’xi emendi għar-reġim eżistenti.

                  Għalhekk, din il-proposta tinvolvi l-istabbiliment tal-qafas legali għall-AIEM mill-1 ta’ Jannar 2020 sal-31 ta’ Diċembru 2027, bir-reviżjonijiet tal-arranġamenti attwali mmirati biex jagħmlu r-reġim aktar flessibbli u trasparenti.

                  L-emendi proposti, meta mqabbla mar-reġim attwali, huma kif ġej:

               (a)Reviżjoni tal-kriterji għall-identifikazzjoni tal-prodotti eliġibbli.

                  Ir-reġim rivedut jipproponi metodu ġdid użat għall-identifikazzjoni tal-prodotti appoġġati permezz tar-reġim tat-taxxa speċjali. Minflok l-approċċ attwali fejn kull prodott speċifiku huwa espliċitament identifikat fid-Deċiżjoni (abbażi ta’ kodiċi li jvarja minn CN4 għal TARIC10), id-Deċiżjoni proposta tindika biss il-kategoriji ta’ prodotti eliġibbli (CN4), filwaqt li prodotti speċifiċi (CN8 jew ogħla) huma dettaljati mill-awtoritajiet nazzjonali fl-oqfsa legali u amministrattivi tagħhom.

                  L-awtoritajiet Spanjoli talbu li 99 kategorija ta’ prodotti tal-Intestaturi tas-Sistema Armonizzata (HS)
                     3
                  , skont l-erba’ ċifri tan-Nomenklatura Magħquda, jenħtieġ li jibbenefikaw minn din il-miżura. Il-Kummissjoni taqbel mal-lista fl-Anness I peress li dawn il-kategoriji ta’ prodotti jikkonformaw mal-kriterji ta’ eliġibbiltà.

               Il-prodotti jintgħażlu abbażi tal-kriterji li ġejjin:

               –li l-produzzjoni lokali teżisti u li s-sehem tagħha fis-suq lokali jammonta għal mhux inqas minn 5 %;

               –li teżisti importazzjoni sinifikanti ta’ oġġetti (inkluż minn Spanja kontinentali u minn Stati Membri oħra) li tista’ tipperikola l-kontinwazzjoni tal-produzzjoni lokali, u li s-sehem tagħha fis-suq lokali jammonta għal mill-inqas 10 %; u

               –li jeżistu kostijiet addizzjonali li jżidu l-prezz tal-kost tal-produzzjoni lokali meta mqabbla ma’ prodotti li jiġu prodotti bnadi oħra, u b’hekk jikkompromettu l-kompetittività tal-prodotti li jiġu prodotti lokalment.

               Il-limiti tas-sehem fis-suq jistgħu jiġu derogati f’ċirkostanzi debitament iġġustifikati, li jinkludu produzzjoni li tirrikjedi ħafna ħaddiema; produzzjoni li altrimenti tkun strateġika għall-iżvilupp lokali; produzzjoni soġġetta għal varjazzjonijiet perjodiċi; produzzjoni li tinsab f’żoni partikolarment żvantaġġati; produzzjoni ta’ prodotti mediċi u tagħmir personali protettiv meħtieġ biex jiġu indirizzati l-kriżijiet tas-saħħa.

               (b)Reviżjoni tal-mekkaniżmi biex jiġi stabbilit id-differenzjal massimu permess.

                  Ir-reġim rivedut għandu l-għan li jissimplifika l-arranġamenti dwar l-istabbiliment ta’ differenzjal tat-taxxa, is-sostituzzjoni tal-erba’ listi ta’ prodotti differenti attwali b’lista waħda biss b’limitu massimu permess uniku ta’ 15 % bħala d-differenzjal massimu permess għall-prodotti kollha elenkati fl-Anness I tad-Deċiżjoni l-ġdida.

                  L-awtoritajiet Spanjoli se jiddeċiedu liema se jkun il-persentaġġ xieraq għal kull prodott u se jipprovdu din l-informazzjoni lill-Kummissjoni qabel id-dħul fis-seħħ tad-Deċiżjoni l-ġdida tal-Kunsill. Madankollu, jenħtieġ li japplika l-limitu kwantitattiv ta’ EUR 150 miljun kull sena ta’ dħul mitluf, ħlief f’każijiet debitament ġustifikati.

                  Din il-lista ta’ prodotti u d-differenzjal massimu permess jindirizzaw l-objettiv tal-Artikolu 349 tat-TFUE li jiġu adottati miżuri speċifiċi biex iqisu l-karatteristiċi speċjali tal-Gżejjer Kanarji bħala reġjun ultraperiferiku tal-UE, filwaqt li fl-istess ħin, ma ssirx distorsjoni tal-kompetizzjoni b’mod li jista’ jiġi pperikolat is-suq intern.

               (c)Arranġamenti ta’ monitoraġġ riveduti.

                  L-għan ta' din il-proposta huwa wkoll li tnaqqas il-piż ta’ valutazzjoni mill-ġdid frekwenti u li ttejjeb l-utilità u l-effettività tal-attivitajiet ta’ monitoraġġ u evalwazzjoni. Għalhekk, tippreżenta struttura standardizzata għar-rappurtar ibbażata fuq sett armonizzat ta’ indikaturi komuni għar-reġjuni ultraperiferiċi kollha tal-UE li jibbenefikaw minn reġim tat-taxxa speċjali.

               •Konsistenza mad-dispożizzjonijiet ta’ politika eżistenti fil-qasam tal-politika

                  Il-Komunikazzjoni tal-2017 dwar “Sħubija strateġika aktar b’saħħitha u mġedda mar-reġjuni ultraperiferiċi tal-UE”
                     4
                   tinnota li r-reġjuni ultraperiferiċi għadhom iħabbtu wiċċhom ma’ sfidi serji, li ħafna minnhom huma permanenti. Din il-Komunikazzjoni tippreżenta l-approċċ tal-Kummissjoni f’termini ta’ appoġġ lil dawn ir-reġjuni biex jibnu fuq l-assi uniċi tagħhom u ta’ identifikazzjoni ta’ setturi ġodda li jippermettu t-tkabbir u l-ħolqien tal-impjiegi.

                  F’dan il-kuntest, l-għan ta’ din il-proposta huwa li tappoġġa lir-reġjun ultraperiferiku ta’ Spanja biex jibni fuq l-assi tiegħu sabiex jippermetti t-tkabbir u l-ħolqien tal-impjiegi fis-settur lokali. Din il-proposta tissupplimenta l-Programm ta’ Soluzzjonijiet Speċifiċi Relatati mal-Periferiċità u l-Insularità (POSEI)
                     5
                  , li jimmira lejn l-appoġġ għas-settur primarju u l-produzzjoni ta’ materja prima, il-Fond Ewropew għall-Affarijiet Marittimi u s-Sajd (FEMS)
                     6
                   u l-finanzjament tal-Allokazzjoni Addizzjonali Speċifika tal-Fond Ewropew għall-Iżvilupp Reġjonali (FEŻR)
                     7
                  .

               •Konsistenza ma’ politiki oħrajn tal-Unjoni

                  Il-proposta hija konsistenti mal-Istrateġija għas-Suq Uniku tal-2015
                     8
                  , fejn il-Kummissjoni għandha l-għan li twassal Suq Uniku aktar profond u aktar ġust li jkun ta’ benefiċċju għall-partijiet ikkonċernati kollha. Wieħed mill-objettivi tal-miżura proposta huwa li jittaffew il-kostijiet addizzjonali li jħabbtu wiċċhom magħhom il-kumpaniji fir-reġjuni ultraperiferiċi u li jxekklu s-sehem bis-sħiħ tagħhom fis-Suq Uniku. Minħabba l-volumi limitati ta’ produzzjoni involuti u l-kamp ta’ applikazzjoni limitat tal-AIEM fuq il-Gżejjer Kanarji biss, ma hu previst l-ebda impatt negattiv fuq il-funzjonament bla xkiel tas-Suq Uniku.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Il-bażi ġuridika hija l-Artikolu 349 tat-TFUE. Dan il-provvediment jippermetti lill-Kunsill jadotta dispożizzjonijiet speċifiċi li jaġġustaw l-applikazzjoni tat-Trattati għar-reġjuni ultraperiferiċi tal-UE.

               •Sussidjarjetà (għall-kompetenzi mhux esklużivi)

                  Abbażi tal-Artikolu 349 tat-TFUE, il-Kunsill biss huwa awtorizzat li jadotta miżuri speċifiċi għall-aġġustament tal-applikazzjoni tat-Trattati favur ir-reġjuni ultraperiferiċi tal-UE, inkluż il-politiki komuni, minħabba r-restrizzjonijiet permanenti li jaffettwaw il-qagħda ekonomika u soċjali ta’ dawk ir-reġjuni. Dan jgħodd ukoll għall-awtorizzazzjoni ta’ derogi tal-Artikolu 110 tat-TFUE. Għaldaqstant, il-proposta għal Deċiżjoni tal-Kunsill tikkonforma mal-prinċipju tas-sussidjarjetà.

               •Proporzjonalità

                  Din il-proposta tikkonforma mal-prinċipji ta’ proporzjonalità kif stabbiliti fl-Artikolu 5(4) tat-Trattat dwar l-Unjoni Ewropea. L-emendi proposti ma jmorrux lil hinn minn dak li huwa meħtieġ biex jiġu indirizzati l-kwistjonijiet involuti u, b’dak il-mod, biex jinkisbu l-objettivi tat-Trattat sabiex jiġi żgurat li s-suq intern jaħdem b’mod tajjeb u effettiv.

               •L-għażla tal-istrument

                  Deċiżjoni tal-Kunsill hija proposta biex tissostitwixxi d-Deċiżjoni tal-Kunsill Nru 377/2014/UE.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Evalwazzjonijiet “ex post”/kontrolli tal-idoneità tal-leġiżlazzjoni eżistenti

                  Il-kamp ta’ applikazzjoni tar-reġim AIEM jindirizza b’mod sodisfaċenti l-ħtiġijiet tal-operaturi ekonomiċi kkonċernati. Ir-raġunament tar-reġim speċjali AIEM huwa li jappoġġa l-prodotti lokali billi jnaqqas id-distakk fil-kompetittività tal-prodotti lokali meta mqabbla mal-oġġetti prodotti barra mill-gżejjer ikkawżat minn kostijiet addizzjonali tal-produzzjoni b'riżultat tar-restrizzjonijiet permanenti li jaffettwaw lill-Gżejjer Kanarji. Ir-reġim AIEM jikkumpensa biss għal parti mill-kostijiet addizzjonali stmati. Bħala medja, ir-rata mnaqqsa tindirizza madwar kwart tal-kostijiet addizzjonali, iżda f’termini monetarji, il-kumpens totali – imkejjel b’rabta mat-taxxa totali imposta fuq l-importazzjonijiet – jammonta biss għal 14 % tal-kostijiet addizzjonali ġenerali. F’dan is-sens, l-AIEM itaffi primarjament tnaqqis fl-industrija lokali fil-Gżejjer Kanarji minflok jgħin bis-sħiħ l-iżvilupp u t-tkabbir.

                  Ir-riżultati tal-analiżi tad-data kwantitattiva tal-istudju estern jissuġġerixxu li, fin-nuqqas tal-appoġġ tal-AIEM, il-prestazzjoni tas-setturi tal-produzzjoni lokali kienet tkun ferm agħar. Madwar terz tal-valur tal-prodotti appoġġati mill-AIEM (madwar EUR 570 miljun) teoretikament kien permess mill-mekkaniżmu tad-differenzjal tat-taxxa, b’effetti pożittivi fuq l-impjiegi – li rreġistra żieda ta’ kważi 2 000 unità fis-setturi tal-AIEM mill-2014 – u fuq l-għadd ta’ intrapriżi attivi, li kiber b’madwar 300 unità fl-istess perjodu. Ma hemm l-ebda evidenza ta’ benefiċċji fuq il-valur totali tal-investimenti u fuq id-diversifikazzjoni tal-produzzjonijiet. F’termini ta’ effiċjenza, il-prestazzjoni tar-reġim speċjali hija ġeneralment pożittiva bi proporzjon ta’ kważi 1:3 bejn il-“kost” tal-miżura (id-dħul mitluf mit-taxxa) u l-produzzjoni lokali addizzjonali li possibbilment tippermetti.

               •Konsultazzjonijiet mal-partijiet ikkonċernati

                  B’mod ġenerali, ġew intervistati madwar 120 parti kkonċernata bħala parti mill-istudju estern li jappoġġa l-analiżi tar-reġim attwali. Il-programm ta’ intervisti involva lis-servizzi rilevanti tal-Kummissjoni u lir-rappreżentanti ta’ Spanja.

                  Għal din il-konsultazzjoni, ingħatat attenzjoni biex tiġi żgurata kopertura xierqa tal-partijiet ikkonċernati rilevanti u bilanċ bejniethom, inklużi kemm ir-rappreżentanti tas-setturi produttivi lokali - jiġifieri l-benefiċjarji tar-reġimi speċjali - u s-setturi tal-kummerċ u s-servizzi li huma affettwati direttament jew indirettament minnhom.

               •Valutazzjoni tal-impatt

               Din l-inizjattiva tħejjiet bħala eżerċizzju "back-to-back": evalwazzjoni ex-post tar-reġim attwali segwita mill-qrib minn valutazzjoni progressiva. Valutazzjoni bħal din, tal-impatti potenzjali tat-tkomplija u possibbilment tat-tibdil tar-reġim eżistenti, ġiet stabbilita f’dokument analitiku, inkluż anness ta’ evalwazzjoni. Dan id-dokument jissejjes fuq studju estern u fuq l-informazzjoni pprovduta mill-Istat Membru.

               4.IMPLIKAZZJONIJIET BAĠITARJI

                  Il-proposta ma għandha l-ebda impatt fuq il-baġit tal-Unjoni Ewropea.

               5.ELEMENTI OĦRAJN

               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

                  Il-monitoraġġ tal-implimentazzjoni u tal-funzjonament tad-deroga se jkun ir-rwol tal-awtoritajiet Spanjoli u tal-Kummissjoni, kif kien sal-ġurnata tal-lum.

                  L-awtoritajiet Spanjoli sejrin jintalbu jissottomettu rapport sat-30 ta’ Settembru 2025 għall-perjodu mill-2019 sal-2024. Dan ir-rapport se jinkludi dan li ġej: informazzjoni dwar il-kostijiet addizzjonali involuti fil-produzzjoni; id-distorsjonijiet ekonomiċi u l-impatti fuq is-suq; informazzjoni għall-evalwazzjoni tal-effettività, tal-effiċjenza, tal-koerenza mal-politiki l-oħrajn tal-UE; kif ukoll informazzjoni dwar ir-rilevanza kontinwata u l-valur miżjud tal-UE tal-leġiżlazzjoni.

                  L-eżerċizzju ta’ rapportar jenħtieġ li jfittex ukoll li jiġbor kontribut mill-partijiet ikkonċernati rilevanti kollha fir-rigward tal-livell u tal-evoluzzjoni tal-kostijiet addizzjonali tal-produzzjoni tagħhom, il-kostijiet tal-konformità tagħhom u kwalunkwe każ ta’ distorsjoni tas-suq.

                  Sabiex jiġi żgurat li l-informazzjoni miġbura mill-awtoritajiet Spanjoli jkun fiha d-data meħtieġa biex il-Kummissjoni tieħu deċiżjoni infurmata dwar il-validità u l-vijabbiltà tal-iskema fil-ġejjieni, il-Kummissjoni se tfassal linji gwida speċifiċi dwar l-informazzjoni meħtieġa. Linji gwida bħal dawn se jkunu, sa fejn ikun possibbli, komuni għal skemi simili oħrajn għar-reġjuni ultraperiferiċi tal-UE, regolati minn leġiżlazzjoni simili.

                  Dan se jippermetti lill-Kummissjoni tivvaluta jekk ir-raġunijiet li jiġġustifikaw din id-deroga għadhomx jeżistu, jekk il-vantaġġ fiskali mogħti minn Spanja għadux proporzjonat u jekk miżuri alternattivi għal sistema ta’ deroga għat-taxxa humiex possibbli, filwaqt li titqies id-dimensjoni internazzjonali tagħhom.

                  L-istruttura u d-data meħtieġa fir-rapport ta’ monitoraġġ huma annessi mal-proposta fl-Anness II. Meta l-awtoritajiet Spanjoli jissottomettu r-rapport ta’ monitoraġġ, il-Kummissjoni tevalwa l-effetti tar-rati differenzjati u tivvaluta l-ħtieġa għal bidliet.

               •Spjegazzjoni fid-dettall tad-dispożizzjonijiet speċifiċi tal-proposta

                  Din il-parti mhijiex applikabbli peress li l-artikoli huma evidenti.

               2020/0163 (CNS)

               Proposta għal

               DEĊIŻJONI TAL-KUNSILL

               dwar it-taxxa AIEM applikabbli fil-Gżejjer Kanarji

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 349 tiegħu,

               Wara li kkunsidra l-proposta tal-Kummissjoni Ewropea,

               Wara li l-abbozz tal-att leġiżlattiv intbagħat lill-parlamenti nazzjonali,

               Wara li kkunsidra l-opinjoni tal-Parlament Ewropew
                  9
               ,

               Filwaqt li jaġixxi skont il-proċedura leġiżlattiva speċjali,

               Billi:

               (1)Skont l-Artikolu 349 tat-TFUE, il-Kunsill, filwaqt li jqis ir-restrizzjonijiet strutturali soċjali u ekonomiċi tar-reġjuni ultraperiferiċi, inkluż il-periferiċità, l-insularità, id-daqs żgħir, it-topografija diffiċli u d-dipendenza ekonomika tagħhom fuq ftit prodotti, għandu jadotta miżuri speċifiċi mmirati, b’mod partikolari, li jistabbilixxu l-kundizzjonijiet tal-applikazzjoni tat-Trattati għal dawk ir-reġjuni, inkluż il-politiki komuni.

               (2)Għalhekk jenħtieġ li jiġu adottati miżuri speċifiċi sabiex jistabbilixxu l-kundizzjonijiet għall-applikazzjoni tat-Trattat għal dawk ir-reġjuni. Dawn iridu jqisu l-karatteristiċi u r-restrizzjonijiet speċjali ta’ dawn ir-reġjuni, bla preġudizzju għall-integrità u l-koerenza tal-ordni ġuridiku tal-Komunità, inkluż is-suq intern u l-politiki komuni.

               (3)Id-dipendenza ekonomika tal-Gżejjer Kanarji fuq is-settur tas-servizzi u b’mod partikolari fuq it-turiżmu kif imkejjel fis-sehem tal-PDG tar-reġjun relatat ma’ dan is-settur, tikkostitwixxi restrizzjoni sinifikanti. Dan is-settur għandu rwol ferm akbar fl-ekonomija tal-Gżejjer Kanarji mis-settur tal-industrija.

               (4)L-iżolament u l-insularità inerenti f’arċipelagu jfixklu l-moviment liberu tal-persuni, tal-oġġetti u tas-servizzi u huma t-tieni l-akbar restrizzjoni li qed jiffaċċjaw il-Gżejjer Kanarji. Il-post fejn jinsabu l-gżejjer iżid id-dipendenza tagħhom fuq it-trasport bl-ajru u fuq it-trasport marittimu. It-trasport lejn, minn u fuq dawk il-gżejjer imbiegħda u insulari jkompli jżid il-kostijiet tal-produzzjoni għall-industriji lokali. Il-kostijiet tal-produzzjoni huma akbar minħabba li dawn il-modi ta’ trasport huma inqas effiċjenti u jiġu jiswew iktar flus milli bit-triq jew bil-ferrovija.

               (5)Bħala konsegwenza ulterjuri ta’ dan l-iżolament, kostijiet ogħla tal-produzzjoni jirriżultaw mid-dipendenza tal-gżejjer fuq l-importazzjoni ta’ materja prima u tal-enerġija, l-obbligu li jiġu akkumulati ħażniet u diffikultajiet li jaffettwaw il-forniment ta’ tagħmir ta’ produzzjoni.

               (6)Id-daqs żgħir tas-suq u l-livell baxx ta’ attività ta’ esportazzjoni, il-frammentazzjoni ġeografika tal-arċipelagu, u l-obbligu li jinżammu linji ta’ produzzjoni diversifikati iżda żgħar sabiex jissodisfaw ir-rekwiżiti ta’ suq żgħir, jillimitaw l-opportunitajiet għal ekonomiji ta’ skala.

               (7)F’ħafna każijiet huwa aktar diffiċli jew aktar għali fil-Gżejjer Kanarji biex tikseb servizzi speċjalizzati u ta’ manutenzjoni, u taħriġ għal maniġers u tekniċi, jew li tissottokuntratta jew tippromwovi l-espansjoni ta’ negozju lil hinn mis-suq reġjonali. Il-firxa dejqa ta’ metodi ta’ distribuzzjoni tirriżulta wkoll f’eċċess ta’ stokk.

               (8)Fir-rigward tal-ambjent, ir-rimi ta’ skart industrijali u t-trattament ta’ skart tossiku jagħti lok għal kostijiet ambjentali ogħla. Dawn il-kostijiet huma ogħla minħabba li ma hemmx impjanti tar-riċiklaġġ, ħlief għal ċerti prodotti, u l-iskart irid ikun ittrasportat biex jiġi ttrattat barra l-Gżejjer Kanarji.

               (9)Eżaminazzjoni bir-reqqa tas-sitwazzjoni tikkonferma li huwa meħtieġ li tintlaqa’ t-talba ta’ Spanja li tiġġedded l-awtorizzazzjoni dwar l-applikazzjoni ta’ taxxa għal lista ta’ prodotti li għalihom eżenzjonijiet għal prodotti lokali jistgħu jkunu permessi.

               (10)It-taxxa AIEM qed isservi l-għan ta’ żvilupp awtonomu tas-setturi ta’ produzzjoni industrijali tal-Gżejjer Kanarji u għad-diversifikazzjoni tal-ekonomija tal-Gżejjer.

               (11)Id-Deċiżjoni tal-Kunsill 2002/546/KE tal-20 ta’ Ġunju 2002, adottata abbażi tal-Artikolu 299 tat-Trattat tal-KE, inizjalment awtorizzat lil Spanja biex, sal-31 ta’ Diċembru 2011, tapplika eżenzjonijiet mit-taxxa magħrufa bħala ‘Arbitrio sobre Importaciones y Entregas de Mercancías en las Islas Canarias’ (minn hawn ’il quddiem “AIEM”) jew tnaqqasha għal ċerti prodotti li jiġu prodotti lokalment fil-Gżejjer Kanarji. L-Anness għal dik id-Deċiżjoni fih lista ta’ prodotti li għalihom jistgħu jiġu applikati eżenzjonijiet u tnaqqis fit-taxxa. Skont il-prodott, id-differenza fit-tassazzjoni bejn il-prodotti lokali u l-prodotti l-oħrajn ma tistax taqbeż il-5, il-15 jew il-25 punt perċentwali.

               (12)Id-Deċiżjoni tal-Kunsill 895/2011/UE tad-19 ta’ Diċembru 2011 emendat id-Deċiżjoni tal-Kunsill 2002/546/KE, billi estendiet il-perjodu tal-applikazzjoni tagħha sal-31 ta’ Diċembru 2013.

               (13)Id-Deċiżjoni tal-Kunsill Nru 1413/2013/UE tas-17 ta’ Diċembru 2013 emendat id-Deċiżjoni tal-Kunsill 2002/546/KE, billi estendiet il-perjodu tal-applikazzjoni tagħha sat-30 ta’ Ġunju 2014.

               (14)Id-Deċiżjoni tal-Kunsill Nru 377/2014/UE tat-12 ta’ Ġunju 2014 awtorizzat lil Spanja biex tapplika eżenzjonijiet mit-taxxa magħrufa bħala AIEM jew tnaqqasha għal ċerti prodotti li jiġu prodotti lokalment fil-Gżejjer Kanarji sal-31 ta’ Diċembru 2020. L-anness tad-Deċiżjoni fih il-lista tal-prodotti li għalihom jistgħu japplikaw l-eżenzjonijiet mit-taxxa jew it-tnaqqis tat-taxxa.

               (15)Ir-rata massima differenzjali, li tista’ tiġi applikata għall-prodotti industrijali inkwistjoni, hija ta’ 15 %. B’konformità mal-prinċipju tas-sussidjarjetà, l-awtoritajiet Spanjoli sejrin jiddeċiedu dwar il-persentaġġ xieraq għal kull prodott. Id-differenzjal tat-taxxa awtorizzat jenħtieġ li ma jeċċedix il-kostijiet addizzjonali ġġustifikati. Madankollu, dan il-vantaġġ fiskali jenħtieġ li japplika soġġett għal limitu ta’ EUR 150 miljun fis-sena, ħlief f’każijiet iġġustifikati bix-xieraq.

               (16)B’konformità mal-prinċipju tas-sussidjarjetà u sabiex tiġi żgurata flessibbiltà, l-awtoritajiet Spanjoli jistgħu jemendaw il-prodotti u d-differenzjali tat-taxxa awtorizzati tagħhom biex jirriflettu l-livell attwali tal-kostijiet addizzjonali mġarrba għall-produzzjoni ta’ dawn il-prodotti fil-Gżejjer Kanarji. F’dan il-kuntest, jenħtieġ li jkun possibbli għall-awtoritajiet Spanjoli biex japplikaw rati tad-differenzjali aktar baxxi u li jistabbilixxu taxxa minima għal prodotti speċifiċi fejn meħtieġ, diment li kwalunkwe emenda tkun konformi mal-objettivi tal-Artikolu 349 tat-TFUE. Kwalunkwe emenda fil-lista ta’ prodotti jenħtieġ li tkun ibbażata fuq il-kriterji ta’ eliġibbiltà li ġejjin: li l-produzzjoni lokali teżisti u li s-sehem tagħha fis-suq lokali jammonta għal mhux inqas minn 5 %; li teżisti importazzjoni sinifikanti ta’ oġġetti (inkluż minn Spanja kontinentali u minn Stati Membri oħra) li tista’ tipperikola l-kontinwazzjoni tal-produzzjoni lokali, u li s-sehem tagħha fis-suq lokali jammonta għal mill-inqas 10 %; li jeżistu kostijiet addizzjonali li jżidu l-prezz tal-kost tal-produzzjoni lokali meta mqabbla ma’ prodotti li jiġu prodotti bnadi oħra, u b’hekk jikkompromettu l-kompetittività tal-prodotti li jiġu prodotti lokalment.

               (17)F’ċirkostanzi debitament ġustifikati tista' ssir deroga mil-limiti tas-sehem fis-suq, li jinkludu: produzzjoni li tirrikjedi ħafna ħaddiema; produzzjoni li altrimenti tkun strateġika għall-iżvilupp lokali; produzzjoni soġġetta għal varjazzjonijiet perjodiċi; produzzjoni li tinsab f’żoni partikolarment żvantaġġati; produzzjoni ta’ prodotti mediċi u tagħmir personali protettiv meħtieġ biex jiġu indirizzati l-kriżijiet tas-saħħa. Għandu jkun possibbli għall-awtoritajiet Spanjoli li jemendaw il-lista ta’ prodotti u d-differenzjal tat-taxxa awtorizzat tagħhom, diment li kwalunkwe emenda tkun konformi mal-objettivi tal-Artikolu 349 tat-TFUE.

               (18)L-objettivi li jippromwovu l-iżvilupp soċjoekonomiku tal-Gżejjer Kanarji huma riflessi fuq livell nazzjonali għall-għanijiet tat-taxxa u għall-allokazzjoni tad-dħul li hija tiġġenera. L-inkorporazzjoni tad-dħul minn din it-taxxa fir-riżorsi tas-sistema ekonomika u tat-taxxa tal-Gżejjer Kanarji u l-użu tiegħu għal strateġija ta’ żvilupp ekonomiku u soċjali li tinvolvi l-promozzjoni ta’ attivitajiet lokali hija obbligu legali.

               (19)L-eżenzjonijiet minn jew it-tnaqqis fit-taxxa tal-AIEM jenħtieġ li japplikaw għal 7 snin. Sabiex il-Kummissjoni tkun tista’ tivvaluta jekk il-kundizzjonijiet li jiġġustifikaw l-awtorizzazzjoni għadhomx issodisfati, jenħtieġ li Spanja tissottometti rapport ta’ monitoraġġ lill-Kummissjoni sat-30 ta’ Settembru 2025.

               (20)Din id-Deċiżjoni hija mingħajr preġudizzju għall-applikazzjoni possibbli tal-Artikoli 107 u 108 tat-TFUE,

               ADOTTA DIN ID-DEĊIŻJONI:

               Artikolu 1

               1. B’deroga mill-Artikoli 28, 30 u 110 tat-Trattat dwar il-Funzjonament tal-Unjoni Ewropea, l-awtoritajiet Spanjoli għandhom jiġu awtorizzati sal-31 ta’ Diċembru 2027 li jistipulaw, fir-rigward ta’ prodotti li jaqgħu taħt il-kategoriji elenkati fl-Anness I li jiġu prodotti lokalment fil-Gżejjer Kanarji, eżenzjonijiet totali jew tnaqqis parzjali tat-taxxa magħrufa bħala “Arbitrio sobre las Importaciones y Entregas de mercancias en las islas Canarias (AIEM)”. Dawn l-eżenzjonijiet iridu jagħmlu parti mill-istrateġija għall-iżvilupp ekonomiku u soċjali tal-Gżejjer Kanarji u jikkontribwixxu għall-promozzjoni ta’ attivitajiet lokali.

               2. L-applikazzjoni tal-eżenzjonijiet totali jew tat-tnaqqis imsemmija fil-paragrafu 1 ma għandhiex twassal għal differenzi li jeċċedu l-15 % għall-prodotti li jaqgħu taħt il-kategoriji elenkati fl-Anness I.

               Spanja għandha tiżgura li l-eżenzjonijiet jew it-tnaqqis applikati għall-prodotti ma jaqbżux il-persentaġġ strettament meħtieġ biex jinżammu, jiġu promossi u jiġu żviluppati attivitajiet lokali. Id-differenzjal tat-taxxa awtorizzat ma għandux jeċċedi l-kostijiet addizzjonali ġustifikati.

               3. Dan il-vantaġġ fiskali għandu japplika soġġett għal limitu ta’ EUR 150 miljun fis-sena, ħlief f’każijiet debitament ġustifikati.

               Artikolu 2

               Il-prodotti msemmija fl-Artikolu 1(1) ta’ din id-Deċiżjoni għandhom jintgħażlu billi jitqiesu l-kriterji li ġejjin:

               (a) li l-produzzjoni lokali teżisti u li s-sehem tagħha fis-suq lokali jammonta għal mhux inqas minn 5 %;

               (b) li teżisti importazzjoni sinifikanti ta’ oġġetti (inkluż minn Spanja kontinentali u minn Stati Membri oħra) li tista’ tipperikola l-kontinwazzjoni tal-produzzjoni lokali, u li s-sehem tagħha fis-suq lokali jammonta għal mill-inqas 10 %;

               (c) li jeżistu kostijiet addizzjonali li jżidu l-kostijiet tal-produzzjoni lokali meta mqabbla ma’ prodotti li jiġu prodotti bnadi oħra, u b’hekk jikkompromettu l-kompetittività tal-prodotti li jiġu prodotti lokalment.

               Il-limiti tas-sehem fis-suq imsemmija fil-paragrafi a u b jistgħu jiġu derogati f’ċirkostanzi debitament ġustifikati, li jinkludu:

               (i) produzzjoni li tirrikjedi ħafna ħaddiema;

               (ii) produzzjoni li altrimenti tkun strateġika għall-iżvilupp lokali;

               (iii) produzzjoni soġġetta għal varjazzjonijiet perjodiċi;

               (iv) produzzjoni li tinsab f’żoni partikolarment żvantaġġati;

               (v) produzzjoni ta’ prodotti mediċi u tagħmir personali protettiv meħtieġ biex jiġu indirizzati l-kriżijiet tas-saħħa.

               Artikolu 3

               Sal-1 ta’ Jannar 2021, l-awtoritajiet Spanjoli għandhom jikkomunikaw lill-Kummissjoni l-lista inizjali ta’ prodotti li għalihom japplikaw eżenzjonijiet jew tnaqqis. Dawk il-prodotti għandhom jaqgħu fil-kategoriji ta’ prodotti stabbiliti fl-Anness I ta’ din id-Deċiżjoni. L-emendi għal din il-lista ta’ prodotti jistgħu jsiru mill-awtoritajiet Spanjoli, sakemm il-Kummissjoni tiġi nnotifikata bl-informazzjoni rilevanti kollha.

               Artikolu 4

               Sa mhux aktar tard mit-30 ta’ Settembru 2025, Spanja għandha tibgħat rapport lill-Kummissjoni sabiex din tkun tista’ tivvaluta jekk il-kundizzjonijiet li jiġġustifikaw l-awtorizzazzjoni stabbilita fl-Artikolu 1 ta’ din id-Deċiżjoni jibqgħux issodisfati. Ir-rapport għandu jkun fih l-informazzjoni meħtieġa fl-Anness II.

               Artikolu 5

               Din id-Deċiżjoni għandha tkun applikabbli mill-1 ta’ Jannar 2021.

               Artikolu 6

               Din id-Deċiżjoni hija indirizzata lir-Renju ta’ Spanja.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill Nru 377/2014/UE tat-12 ta’ Ġunju 2014 dwar it-taxxa AIEM applikabbli fil-Gżejjer KanarjiĠU L 182, 21.6.2014, p. 4-8

                     (2)

                        Il-GBER (ir-Regolament tal-Kummissjoni (UE) Nru 651/2014 tas-17 ta’ Ġunju 2014 li jiddikjara ċerti kategoriji ta’ għajnuna bħala kompatibbli mas-suq intern fl-applikazzjoni tal-Artikoli 107 u 108 tat-Trattat) hija l-bażi ġuridika tal-UE li fuqha hija permessa l-iskema AIEM ta’ għajnuna mill-Istat skont ir-regoli tal-UE.

                     (3)

                        In-Nomenklatura Magħquda (NM) hija għodda għall-klassifikazzjoni tal-oġġetti, li tintuża fit-Tariffa Doganali Komuni u hija regolata fir-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni. Hija bbażata fuq in-nomenklatura tas-Sistema Armonizzata (HS), miżmuma mill-Organizzazzjoni Dinjija Doganali (WCO). L-intestaturi tal-klassifikazzjoni tagħha jikkonsistu minn 4 ċifri.

                     (4)

                        COM(2017) 623 final.

                     (5)

                        Ir-Regolament (UE) Nru 228/2013 tal-Parlament Ewropew u tal-Kunsill tat-13 ta’ Marzu 2013.

                     (6)

                        Ir-Regolament (UE) Nru 508/2014 tal-Parlament Ewropew u tal-Kunsill tal-15 ta’ Mejju 2014 dwar il-Fond Ewropew għall-Affarijiet Marittimi u s-Sajd.

                     (7)

                        Ir-Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew u li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew għall-Affarijiet Marittimi u s-Sajd.

                     (8)

                        Il-Komunikazzjoni tal-Kummissjoni lill-Parlament Ewropew, lill-Kunsill,
                        lill-Kumitat Ekonomiku u Soċjali Ewropew u lill-Kumitat tar-Reġjuni Naġġornaw is-Suq Uniku: opportunitajiet
                        aktar għaċ-ċittadini u għan-negozji (COM (2015) 550 final), p. 4.

                     (9)

                        ĠU C , , p. .

    ---documentbreak---

               IL-KUMMISSJONI EWROPEA
            Brussell, 4.8.2020
            COM(2020) 355 final
            ANNESSI
            tal-
            Proposta għal Deċiżjoni tal-Kunsill
            dwar it-taxxa AIEM applikabbli fil-Gżejjer Kanarji
            {SWD(2020) 154 final}

               ANNESS I

               Lista ta’ prodotti msemmija fl-Artikolu 1(1) skont il-kategoriji tal-prodott tal-Intestaturi tas-Sistema Armonizzata

               Agrikoltura, trobbija tal-annimali, forestrija u sajd

               0203
                     0204
                     0207
                     0407
                     0603
                     0701
                     0703
                     0706
                     0708
                     0810

               Minjieri u barrieri

               2516
                     6801
                     6802
                     6810

               Materjali tal-bini

               2523
                     3816
                     3824
                     6809
                     7006
                     7007
                     7008
                     7009
                     7010

               Sustanzi kimiċi

               2804
                     2807
                     2811
                     2828
                     2853
                     3102
                     3105
                     3208
                     3209
                     3212
                     3213
                     3214
                     3304

               3401
                     3402
                     3406
                     3814
                     3917
                     3920
                     3923
                     3925
                     4012

               Industriji tax-xogħol tal-ħadid

               7308
                     7309
                     7604
                     7608
                     7610
                     8415
                     8424
                     8907
                     9403
                     9404
                     9406

               Industrija tal-ikel u tax-xorb

               0210
                     0305
                     0403
                     0406
                     0901
                     1101
                     1102
                     1601
                     1602
                     1702
                     1704
                     1806
                     1901 1902
                     1904
                     1905
                     2002
                     2005
                     2006
                     2007
                     2008
                     2009
                     2103
                     2105
                     2106
                     2201

               2202
                     2203
                     2204
                     2208
                     2309

               Tabakk

               2402

               Tessuti, ġilda u żraben

               6109
                     6112

               Karta

               4808
                     4811
                     4818
                     4819
                     4821
                     4823

               Arti grafika

               4909
                     4910
                     4911

               ANNESS II

               It-tagħrif li jrid jiddaħħal fir-rapport ta’ monitoraġġ imsemmi fl-Artikolu 4

               1. Kostijiet addizzjonali stmati. L-awtoritajiet Spanjoli għandhom jibagħtu rapport sommarju b’data suffiċjenti sabiex jiġi evalwat li l-kost addizzjonali li jżid il-prezz tal-kost tal-produzzjoni lokali meta mqabbla mal-prodotti mmanifatturati band’ oħra, huwa minnu. L-informazzjoni pprovduta fir-rapport sommarju għandha tinkludi mill-inqas l-informazzjoni li ġejja, meta tali tagħrif ikun disponibbli: kostijiet ta’ dħul, kostijiet ta’ ħażniet żejda, kostijiet ta’ tagħmir, kostijiet ta’ xogħol addizzjonali u kostijiet finanzjarji. Din id-data trid tiġi pprovduta b’referenza għal mill-inqas kategoriji tal-prodotti tal-Intestaturi tas-Sistema Armonizzata, skont l-erba’ ċifri tan-Nomenklatura Magħquda.

               Dan ir-rapport għandu jinkludi r-riżultati sommarji ta’ studji ad hoc dettaljati dwar kostijiet addizzjonali li Spanja għandha tkompli twettaq perjodikament.

               2. Sussidji oħra. L-awtoritajiet Spanjoli għandhom jibagħtu lista tal-miżuri l-oħra kollha ta’ għajnuna u ta’ appoġġ li jindirizzaw il-kostijiet operatorji addizzjonali tal-operaturi ekonomiċi marbuta mal-istatus tar-reġjuni ultraperiferiċi tal-Gżejjer Kanarji.

               3. Impatt fuq il-baġit pubbliku. L-awtoritajiet Spanjoli għandhom jimlew it-Tabella 1 u jipprovdu l-ammont totali stmat (f’EUR) tat-taxxa mhux miġbura minħabba d-differenzjali tat-taxxa applikati.

               Tabella 1.

                        Sena*

                        2019

                        2020

                        2021

                        2022

                        2023

                        2024

                        Noti**

                        Dħul mit-taxxa mitluf

                        Riċevuti tat-taxxa – importazzjonijiet

                        Riċevuti tat-taxxa – produzzjoni lokali

               Noti mat-Tabella:

               (1)“dħul mit-taxxa mitluf”: l-ammont totali (f’EUR) tat-taxxa mhux miġbura minħabba d-differenzjali tat-taxxa applikati għall-produzzjoni lokali (tnaqqis/eżenzjonijiet). Fil-livell tal-prodotti, dan jiġi kkalkulat billi jiġi mmultiplikat il-valur tal-produzzjoni mibjugħa fis-suq lokali (jiġifieri jitnaqqsu l-esportazzjonijiet) bid-differenzjal fit-taxxa applikata. Imbagħad l-indikatur jiġi kkalkulat billi jingħaddu flimkien l-istimi fil-livell tal-prodott.

               (2)“riċevuti tat-taxxa - importazzjonijiet”: l-ammont totali (f’EUR) tat-taxxa imposta fuq l-importazzjonijiet ta’ prodotti taxxabbli.

               (3)“riċevuti tat-taxxa – produzzjoni lokali”: l-ammont totali (f’EUR) tat-taxxa imposta fuq il-prodotti lokali taxxabbli.

               (4)(*) jista’ jkun li t-tagħrif mhux disponibbli għas-snin kollha elenkati.

               (5)(**) ipprovdi kummenti u kjarifiki kif meqjus rilevanti.

               4. Impatt fuq il-prestazzjoni ekonomika globali. L-awtoritajiet Spanjoli għandhom jimlew it-Tabella 2 u jipprovdu kwalunkwe data li turi l-impatt tat-taxxi mnaqqsa fuq l-iżvilupp soċjoekonomiku tar-reġjun. L-indikaturi mitluba fit-Tabella għandhom jirreferu għall-prestazzjoni tas-setturi appoġġati meta mqabbel mal-prestazzjoni ġenerali tal-ekonomija reġjonali. Jekk uħud mill-indikaturi ma jkunux disponibbli, għandha tiddaħħal data alternattiva ta’ rappurtar dwar il-prestazzjoni soċjoekonomika globali tar-reġjun.

               Tabella 2.

                        Sena*

                        2019

                        2020

                        2021

                        2022

                        2023

                        2024

                        Noti**

                        Valur miżjud gross reġjonali

                        -Fis-setturi appoġġati

                        Impjieg globali reġjonali

                        -Fis-setturi appoġġati

                        Għadd ta’ intrapriżi attivi

                        -Fis-setturi appoġġati

                        Indiċi tal-livell tal-prezzijiet - fil-kontinent

                        Indiċi tal-livell tal-prezzijiet - fir-reġjuni

               Noti mat-Tabella:

               (1)“setturi appoġġjati”: maħsuba bħala s-setturi ekonomiċi (definizzjoni NACE jew simili) fejn il-produzzjoni b’mod prevalenti (skont il-volum tal-produzzjoni) qed tibbenefika minn tnaqqis/eżenzjonijiet mit-taxxa.

               (2)(*) jista’ jkun li t-tagħrif mhux disponibbli għas-snin kollha elenkati.

               (3)(**) ipprovdi kummenti u kjarifiki kif meqjus rilevanti.

               5. Speċifikazzjonijiet tar-reġim. L-awtoritajiet Spanjoli għandhom jimlew it-Tabelli 3 u 4 għal kull prodott (CN4, CN6, CN8 jew TARIC10 kif applikabbli) u skont is-sena (minn 2019 sa 2024). Il-lista tinkludi biss il-prodotti li jibbenefikaw minn rati tat-taxxa differenzjati.

               Tabella 3. L-identifikazzjoni tal-prodotti u r-rati applikati.

                        Prodotti appoġġati – kodiċi tan-NM (4, 6, 8 jew 10 ċifri)

                        Sena

                         Kategorija approvata CN4

                        Speċifikazzjonijiet tal-kodiċi

                        Rata tat-taxxa esterna

                        Rata tat-taxxa interna

                        Differenzjal fit-taxxa applikata

                        Noti**

                        2019

                        2020

                        2021

                        2022

                        2023

               Noti mat-Tabella:

               (1)“Kategorija approvata CN4”: il-kategorija approvata CN4 f’din id-Deċiżjoni.

               (2)“speċifikazzjoni tal-kodiċi”: fil-każ li trattament differenti jiġi estiż għal kodiċijiet b’10 ċifri differenti jew abbażi ta’ speċifikazzjonijiet ad hoc oħra tad-definizzjonijiet tan-NM/TARIC.

               (3)“Rata tat-taxxa esterna”: ir-rata tat-taxxa applikata għall-importazzjonijiet.

               (4)“Rata tat-taxxa interna”: ir-rata tat-taxxa applikata għall-produzzjoni lokali.

               (5)“Differenzjal fit-taxxa applikata”: id-differenza bejn ir-rata esterna u dik interna.

               (6)(**) ipprovdi kummenti u kjarifiki kif meqjus rilevanti.

               Tabella 4. Is-sehem mis-suq tal-prodotti appoġġati.

                        Prodotti appoġġati – kodiċi tan-NM (4, 6, 8 jew 10 ċifri) *

                        Sena

                        Volum

                        Valur (f’EUR)

                        Noti**

                        produzzjoni lokali

                        unità

                        importazzjonijiet

                        Sehem mis-suq**

                        produzzjoni lokali

                        importazzjonijiet

                        Sehem mis-suq**

                        2019

                        2020

                        2021

                        2022

                        2023

               Noti mat-Tabella:

               (1)(*) l-ewwel kolonna għandha tkun identika għat-tabella preċedenti li tippermetti t-tqabbil tad-data.

               (2)“volum”: fil-kolonna “unità” speċifika l-unità ta’ kejl (tunnellati, hl, biċċiet, eċċ.).

               (3)“valur”: għall-importazzjoni, jikkoinċidi mal-ammont taxxabbli.

               (4)(**) “sehem mis-suq”: is-sehem mis-suq għandu jiġi kkalkulat billi jitnaqqsu l-esportazzjonijiet ta’ prodotti lokali.

               (5)(***) ipprovdi kummenti u kjarifiki kif meqjus rilevanti.

               6. Irregolaritajiet. L-awtoritajiet Spanjoli għandhom jipprovdu tagħrif dwar kwalunkwe investigazzjoni dwar irregolaritajiet amministrattivi, b’mod partikolari dwar l-evażjoni mit-taxxi jew il-kuntrabandu fil-kuntest tal-applikazzjoni tal-awtorizzazzjoni. Ipprovdi tagħrif, inkluż tal-inqas tagħrif dwar in-natura tal-każ, il-valur u l-perjodu ta’ żmien.

               7. Ilmenti. L-awtoritajiet Spanjoli għandhom jipprovdu tagħrif dwar jekk l-awtoritajiet lokali, reġjonali jew nazzjonali rċevewx xi lmenti li jikkonċernaw l-applikazzjoni tal-awtorizzazzjoni, kemm mill-benefiċjarji kif ukoll minn dawk li mhumiex benefiċjarji.